PARARUDAN 3 BAN - Dane Musa sampun biasa ngangonang - Bible Search\nPARARUDAN 2 PARARUDAN 4\n1Dane Musa sampun biasa ngangonang kambing miwah biri-birin Dane Yitro, sang pandita ring Midian matuan danene. Sedek rahina anu, dane ngatehang kambing lan biri-birin danene doh pisan nglintangin tegal melakang, kantos rauh ring Gunung Sinai, inggih punika gunung sane suci. 2Irika malaekat Ida Sang Hyang Widi Wasa makantenang raga ring Dane Musa sakadi geni sane endih ring tengah bete. Dane Musa nyingak bete punika ngendih nanging bete punika nenten puun. 3Dane mabaos ring kayun asapuniki: “Dadi tawah pesan? Bakal pedasin kema. Apa krana bete ento tusing puun?”\n4Duk Ida Sang Hyang Widi Wasa nyingak Dane Musa maranin tur jaga nureksain bete punika, Ida raris masabda saking tengah-tengah bete sapuniki: “Musa, Musa!”\nAtur danene: “Titiang”.\n5Irika Ida masabda: “Eda pesan kita paek mai. Elusja sandal kitane, sawireh di tongos kitane majujuk ento, tanah ane suci.” 6Malih Ida masabda: “Ulun ene Widin leluur kitane: Widin Abraham, Ishak muah Yakub.” Duaning punika Dane Musa tumuli nekep prarain danene kabatek antuk ajerih danene ngeton Ida Sang Hyang Widi Wasa.\n7Ida Sang Hyang Widi Wasa malih masabda: “Ulun suba nyingak sangsaran kaulan Ulune di Mesir. Ulun masih suba mireng sesambatannyane apanga ia kabebasang uli sig anake ane manjakang ia. Ulun suba wikan sangsarannyane ditu. 8Ento krana Ulun tumurun mai ka mrecapada buat mebasang ia uli sig bangsa Mesire tur nandan ia pesu uli gumine ento ngungsi gumi ane gemuh landuh tur linggah. Gumine ento jani tongosina baan bangsa Kanaan, bangsa Het, bangsa Amori, bangsa Peris, bangsa Hewi muah bangsa Yebus. 9Ulun suba mireng sesambatan kaulan Ulune tur Ulun suba nyingak sangsarannyane kala-ala baan bangsa Mesire. 10Sawireh keto ane jani, Ulun ngutus kita tangkil teken ratune di Mesir buat nunas tur nuntun kaulan Ulune pesu uli gumine ento.”\n14Pangandikan Ida Sang Hyang Widi Wasa ring Dane Musa: “Ulun ene ane jumeneng langgeng. Orahang teken ia mungguing Ida ane jumeneng langgeng ane ngutus kita nekain ia.” 15Sapangrarisipun Ida malih ngandika: “Tuturangja teken bangsa Israele, mungguing Ulun Ida Sang Hyang Widi Wasa, Widin leluurnyane, Widin Abraham, Widin Ishak, muah Widin Yakube, ane ngutus kita nekain ia. Keto parab Ulune kanti salawas-lawasne. Keto patutne katurunan ane lakar teka nyambat parab Ulune. 16Jani kema majalan, tur sangkepangja parapamimpin Israele laut tuturang teken ia, mungguing Ida Sang Hyang Widi Wasa, Widin leluurnyane nah ento Widin Abraham, Ishak muah Yakub, suba nyinahang raga teken kita. Orahang teken ia mungguing Ulun suba ngrauhin ia, tur nyingak laksanan wong Mesire marep teken ia. 17Ulun suba netepang mungguing Ulun lakar nuntun ia pesu uli tongos iane kasangsaren di Mesir, tur lakar ajak Ulun ka gumine ane gemuh landuh, nah ento gumin bangsa Kanaan, bangsa Het, bangsa Amori, bangsa Peris, bangsa Hewi muah bangsa Yebuse.\n18Kaulan Ulune lakar madingehang raos kitane. Sasubane keto ajak parapamimpin Israele ento tangkil ka ajeng sang prabu di Mesir, tur uningang buka kene: ‘Ida Sang Hyang Widi Wasa, Widin wong Ibranine, sampun makantenang raga ring titiang. Sane mangkin lugrainja titiang sareng sami mapamit sawatara apamargian tigang rahina suenipun, praya ngaturang bakti ka ajeng Ida Sang Hyang Widi Wasa, Widin titiange ring tegal melakange.’ 19Sakewala Ulun suba wikan, mungguing rajane di Mesir tusing bakal maang kita makaad, sajawining aji mamaksa. 20Sakewala Ulun bakal ngedengang kakuasan Ulune tur lakar ngebug gumi Mesire aji makudang-kudang bencana ane lakar tibakang Ulun teken ia. Sasubane ento mara ia bakal maang kita makaad uli ditu.\n21Dikalane ento Ulun bakal nutdut keneh bangsa Mesire apanga ia madalem kita, matemahan yen kita makaad, kita tuara makaad matalang. 22Paraluh-luh kitane patut ngidihin luh-luh Mesire, pisaga-pisagan kitane muah teken luh-luh Mesire ane jumahne, barang-barang marupa mas, perak ane masoca. Panganggo muah barang-barange ento patut kasalukang sig pianak-pianak wong Israele luh muah muani. Malantaran buka keto kita musbusin tur ngaba branan wong Mesire magedi uli ditu.”


Satwe Dadong Sibet Tendas Nyeling - Blog Pendidikan\n0.1 Bulan mekalangan, penyu metaluan,\n0.2 katak dongkang maling becing,\n0.3 apayan panake, muani nganggon kambing,\n0.4 duuran kangin caplok cicing,\n0.5 apayan cicinge, muani glalang gliling,\n0.6 Miong garong ngamah plecing\n0.7 Nyen ngelah mionge, Memene Bape Paing\n0.8 Dadong Sibet tendas nyeling.\n1 Palet Siki\n2 Palet Kalih\n3 Palet Tiga\n4 Palet Empat\n5 Palet Lima\n6 Palet Enam\nGuleme angelayang tipis, care kapase, ampehang angin care makepung kepungan nuju kaje kauh. Sayan ngejohang, ngancan sawat, nyenik-nyenikang kanti ilid saru ajak langite. Uling kelod kangin angine kesir-kesir ngetisin awake rasane seger lebihan teken ruangan ma-AC.\nSinar bulane makalangan saje, ngancan negehang, saru samar sawetare miribang adepe, malinder sisin bulane maserawang putih. Yen pedasang tingalin, mirib care taluh di cobeke. Bunder ane cenikan ento keadanin bulan, bunder ane gedenan to miribang care lawat bulane. Saking teleb I Wayan Buntir ningalin bulan kanti bengong mekelo gati nulengek. Saget tengkejutange teken bapane, “Ihh, Yann.. ape to ketolih, aeng telebne, nyanan sengel baongne malengek”. Makesyab I Wayan Buntir, sambilange malikin bapane ne sedek iju musungin jagung.\n“Bulan Pe, ngudyang bulane ngedenang Pe?” Sade ngedeng limane I Bape Paing, ne sedek ngisang tali, ne anggone negul jagung. Bape Paing milu masi malengek ningalin bulane ne masawang care ngedenang. Di sisin bulane ne cenik ade lawat putih malinder sade gedenan. Masaut lantasan Bape Paing, “Behhhh to lawat bulan adane, yen ade lawat keketo to macihne penyune di sisin, pasihe sedek mataluh Yan,” Matolihan I Wayan Buntir nelektekang bapane, care anak heran buin meboya, “Ape hubungane Pe, bulane makalangan ajak penyune mataluhan?” Sade bapane dengas egras ngedeng limane ne gisiange teken I Wayan Buntir tur ngalanturang negul jagungne.\nBape Paing mendep, sing ade mesaut sambilange trus negul jagung. Sawetare duang langkat uling tongosne negak I Wayan Buntir, manahang tongosne negak terus malengek nolih bulan. Bape Paing matuinget, “Yan, nyanan sengel baonge”. I Wayan Buntir care nulad solah bapane ne sing masaut. Di kenehne I Wayan Buntir, ”Dije ade unduk, bulane tegeh keto makade penyune mataluhan, sing ade unduk, nyandang tue ilu, bes karoan Pak Guru di sekolah ngorang bulan to kone satelit bumi, ne tongosne joh sajan, ngudyang kone bulane rungu kin penyu, keto masih penyune rungu kin bulan.” Keto I Wayan Buntir ngaremon di kenehne, “goban penyu doen masi ana tawang”.\nBape Paing seleg sajan negulin jagung, kerane liun jagunge matumpuk di samping umahe ane marep kangin. Angine ngancang baret, kesir-kesir kanti munyi don nyuhe seriag seriug nuutang pejalan angine ane baret ento.\nUlian penawangne I Wayan Buntir unduk bulan dan bumi lantas ye nuturang ape ne kenehange to kin bapane, ”Pe, nak kene unduke to, Tiang oraine teken Pak Guru, bulan to kone nak satelit Bumi, tongosne joh sajan pe, yen irage luas keme kone merluang waktu, telung minggu pe, yen rage lakar luas ke bulan”. Masaut latasan Bape Paing sambilange ngelanturang negulin jagung, “OO keto yan? Men akude sediayang lengis bensin yen lakar luas keme yan?” Beh care kedek ngewerin I Wayan Buntir nyautin munyin bapane, sambilane menagin tongosne negak, “ Wkwkwkw…pe, yen luas ke bulan sing je ngabe onda pe, men luas keme ngabe pesawat antariksa, Apollo adane?”\nUlian bingung Bape Paing nolih tur nelektekang kemikan bibihne I Wayan Buntir sambilange nekekang negul jagung, ”Pih men keto, kayangne ajake ngalih polon kucit, pang Bape nyidayang luas keme”. Kedek jengah lantasan I Wayan Buntir ngedekin bapane tur nyelasang unduk carane luas ke bulan nganggo Apolo.\nBape Paing seleg sajan negulin jagung, kerane liun jagunge metumpuk di samping umahe ane marep kangin. Angine ngancang baret, kesir-kesir kanti munyi don nyuhe seriag seriug nuutang pejalan angine ane baret ento.\nPetenge ento Bape Paing merase leleh saje, kerane liu musungin jagung. Ade Sawetare duang bale jagune konden mapusungin. I Wayan Buntir ne negak sampinge uab-uab naang kiap sambilange nutur kangin kauh ajak bapane.\n“Pe?,” keto I Wayan Buntir makaukan ajak bapane, I Bape Paing nyautin, “Ape, buin ketakonang, Wayan sube nawang jani, penyu to mataluhan kale bulan purnamane yan, care tutur wayane tunyan bulan to sajan joh, nanging penyune demen ye mataluhan kale gumine galang, nah yen unduk bulane ngedenang to, beneh care satwan wayane, to kone kerane galang bulane kehalangin tebelne atmosfir bumi. Bape Paing ngalanturang, ”Jelek-jelekan Bape dadi petani dugase bape masekolah maluan, nak Bape paling demene melajah IPA, ane dugase ento madan Ilmu Bumi, liu gati pepelajahan Bape bakatang dugase ento. Ade pengetahuan tentang benda mati, benda hidup, lingkungan hidup, nganteg melajahin sekancan beburon. Kenken carane beburon to ngalih makan, lan carane beburon ngelah panak.”\nI Wayan Buntir teleb san madingehang ortan bapane to laut metakon, “Beburon ape doen keplajahin pe?” Bapane mekenyem nolih panakne metakon buin sambilangennujuhang lan oraine nyemak talin jagunge ne maselet di bedege, “Yan jemak jep talinjagunge ne di bedege to!” I Wayan Buntir laut mejujuk lan metindakan nyujuh bedeg ane misi talin jagung laut kajemak ngelantur baange bapane. Bape paing ngelanturang satwane unduk beburon ape doen ane pelajahine ipidan di sekolah,”Ade siap, ade katak, sampi, be, kenken carane siap ngelah panak, kenken carane i sampi ngelah panak lan liu ane len-lenan. Lantas I Wayan Buntir mesaut, ”Yen menurut Bape, kenken carane katak ngelah panak,?, ngujang katake sing taen tepuk ngelah panak?, men kadi ye ngelah panak ape adan panake pe?”\nBape Paing, demen san nepukin panakne liu petakone, yen panakne liu maakon to maciri mekite melajah. “Kene to Yan, Katake to ade liu jenisne, ade katak lengis, ade katak dongkang, ade katak gadangan, ade katak kepleg, to sekancan katake ane taen tepukin bape, sekancan katake to metaluh, katak gadagan metaluh di yehe, lantur mesuang becing, katak lengis metaluh masi, katak kepleg metaluh di don kayune, keto masi katak dongkang masi maling becing,” keto pesautne Bape Paing sambil uab-uab kiap.\nSambilange nolih bulane be jegjeg, I Wayan Buntir nolih bapane ne ngomong sambilange ngundap ngisiang tali lan nyekel jagung. Telektekange bapane teken I Wayan Buntir laut ngomong, ”Bape be kiapne, masak ade katak dongkang maling becing?, anggone ape ye becinge to, kaden katake mesuang becinge?, ngudyang buin palinge?”\nBape Paing ngundap nguntuk kanti klepuk klepuk di tumpukan jagunge ane sube mepusung. Pedaleme bapane kiap kin I Wayan Buntir, “Bape, namun be kiap pules lan.” Nadak megebras buine ngedat nengkik Bape Paing sidap-sidap care nak kepupungan, “Yan aoo, katak dongkang maling becing”, keto abetne Bape Paing sambilange ngusap-ngusap peningalane. Kedek ngakak I Wayan Buntir medingehang munyin bapane, “Wkakaakakka…, Bapeeeee, Bape sube kiap ne, care nak punyah bape jani, masak katak dongkang maling becing”.\nMiribang maan ngipi jenenge Bape Paing sambilange musungin jagung pesu munyine ngacuh ngorang, ”Katak dongkang maling becing”. Ingkel-ingkel I Wayan Buntir ngedekin bapane ne be kiap uab uab, sambilange ngedeng limane tur ajake mulihan ke balene. “Bape Kiap yan, aoo beneh saje yan, Katak dongkang maling becing.” Adahhhh, sambilange ngeremon I Wayan Buntir nandanin bapane meclep mulihan, “Men be kiap, de nake ngelawanin keto megadang, mani buin jemak gaene Pe”, keto munyine I Wayan Buntir nandan bapane mulihan ke balene.\nGeginane Bape Paing sadine-dine tuah megae ke tegale. Di sasih kedasane, sedek luunge pare petanine ngemolihang hasil uling peluhne megae di tegale. Tegalne Bape Paing nyerendeng kauh, mepundukan tegeh-tegeh sawetare adepe. Bataran pundukane meaji batu langah-langah kerane ugang ujan bales dugas sasih kepitune. Di bucun kadongane nu ngenah batu-batune megomplok, mepunduh sade tumbuhin padang. Dikadongane mederet punyan jagunge ane sube wayah, samah san buane. Bilang abesik punyan jagunge baat nyangkil buah dadue, benat benat, nyiriang hasil jagunge jani luung.\nDinane ento Bape Paing ngecah peluhne meragatang ngalap jagung di tegale. Krepyak-krepyak munyin punyan jagunge ane alape teken Bape Paing. Disubane maan asangkol, Bape Paing laut ngentungang jagunge ke keranjange. Saget sube bek misi jagung, keranjange ketinting ke pundukane laut mecelepang ke tengah kampile.\nMatan aine ngancang negehang, miribang lakar sing ade gulem ngeliwat nekepin panes aine ngentak ngentak. Uling joh Men Paing kesul-kesul di selagan jagunge ane sube mealap metentengan tas keresek lan termos. Mekipekan Bape Paing sambilange ningting kampile ane be bek misi jagung ke tongose ane asah. “Bli Paing, “ Mereren malu Bli, ne be ade kopi ajak jaje, mai ngopi malu,” sambilange nuunang aban-abane Men Paing di duur batune di beten punyan tengguline ane mesanding ajak punyan celagi medon samah. Luung pesan tongose ento anggo genah maembon.\nSedek Iju Men Paing nyeduhang kopi ajak mesuang jaje uling kreseke, Bape Paing mekecos uling pundukane maekin batune di beten punyan tengguli mesanding punyan celagi ane medon samah ento. “Pih ujang kene kebuse,” munyin Bape Paing sambilange negak meilih-ilih di duur batune di samping termose. “Kemunang negak bli, tiang lakar ngejang gelas ajak jajane,” munyine Men Paing sambilange ngabe gelas kopine ajak jaje. Bape paing metolihan nolih kopine ne abane teken Men Paing. “Mih yehe mainang malu, yen sube nginem yeh, mare ngopi, bedak sajan Aku,” keto munyine Bape Paing nagih yeh tur laut Men Paing nyemak ceretan tanah ne mewarna coklat. Bape Paing laut nyemak ceretane ento tur ketegehang,”Creeet, cret, cret, cret,” munyin yehe ane cerete teken Bape Paing. “Pih mare melahan asane, gumine kebus, maan yeh tis, mihhh melah sajan asane,” limane kebot Bape Paing ngejang ceretane ento di duur batune, tur limane kenawan nyemak kopi.\nKopine ento ngenah gati mare seduh, andus kopine ampehang angin meciri yehe nu kebus. Adeng-adeng Bape Paing nyedot kopine abedik, ”Ahhhhh,” keto munyine Bape Paing di suudne nyedot kopine tur ngejang di duur batune. Men Paing ngenjuhang jaje gine mewarne coklat, ”Ne jaje gine kangoang, sisan lungsurane dugas Rainan Kesangane”. Jemake jajane ento teken Bape Paing, laut sope, “Kriuk Kriuk kriuk, mih nu teh renyah jajane Paing,” keto munyine Bape Paing sambilange naar jaja ginane, meimbuh nyerotang kopi salegenti.\nBape Paing metakon, “Paing!”, ngaukin kurnane. “Yan Buntir kejaa ye jani, adi ana milupe mai, Hari Minggu jani, yen milu maan nulungin ngalap jagung.” Men Paing mesaut, ”Ah de ngerunguang ye, tunyan nu mesuang kambing dangin kubune, tunyan ye bangun tengai,” Mebalik Bape Paing, “Paing. Nyai nu doen demen ngajumang panak, keto panake bangun tengai nu masi meajumang, ape lakar dadin panake yen sesai meajumang”.\nMen Paing mesaut,”Tiang ana ngajuang pe, pedalem ye, sesai bangun semengan lakar mejalan masuk, di hari Minggune baang ye bangun tengai kapah-kapah, pang nyak segeran, yen be seger, nyanan nyidayang ye mesuang kambinge ajak ngaliang mamahan, jani tiang nulungin ngalap jagunge Bli, nah te ngopi malu sekenang, berot-berotang kopine engalin, nyanan engalan embon, to jaja ginane, jaje uline be renyah suud megoreng, to kruak-kruakang.”\nBibihne bape paing ne sedek iju mekinyukan naar jaje uli megoreng nadaksare sepi, bibihne ngang sambilange mekinyukan adeng adeng. Ngenah jajeuline ne belepuh ulian mekinyukang di selagan-layahe. Bape Paing lan Men Paing mejujuk nolih marep kangin. Uling duuran kangin munyin pisagane ane sedek ngalap jagung meblulunan. Saget ade munyin cicing kuing-kuing melaib ke bet-bete, “Nak ade ape to Paing, ujang uyut sajan duuran kangin?, sade ade cicing kuing-kuing to?” petakone bape paing, sambilange ngeed ngejang kopi di duur batune lanturange mejalan engal menekin pundukane. Men Paing egras masi nekepin kereseke ngelanturang bangun lan mejalan nutug pejalan Bape Paing ngeresges menekin pundukan.\nMunyin cicinge ne care megetok ento ngancan sawat nyenikang ilang didurin bet-bete kaje kangin. Bape Paing sube teked di duuran kangin, naging Men Paing nu iteh ngeresges di pundukane sambilange mejalan adeng-adeng. Uling pundukane ane tegeh paling kangine, Pan Wenten gelur-gelur munyine metanguran ngaukin Bape Paing. “Paingggggggggg, Painggggggggggggggg, Paingggggggggggg!”. Bape Paing lantas mesaut, ”Kenken Ten.., ngenken ngaukin Aku? Men Wenten mesaut masi,”Nak kenape Ten..?”\nBape Wenten tuah pisagane Bape Paing delod kubune, ane dinane ento patuh geginane ngalap jagung mesaut, ”Paing, panak caine ne, mai engalin!” Bape Paing care mesebeng rengas buine takut,”Nak kenape panak Akune Ten?” Bape Wenten, sambilange nengok ke beten pundukane nolih Bape Paing ne konden teked di duuran kangin, sawetare maejoh dua saih uling tongosne Bape Wenten, “Ne panak caine sedek mesuang kambing, caplok cicing”.\nSing joh uling tongos ne Bape Wenten nyongkok ngisiang batisne I Wayan Buntir ne sambilange ngeling meguyang. Bape Paing mesemu ngeling lantas ngeed nyemak batisne I Wayan Buntir ane liu pesu getih. Buin jebosne teke I Nengah Suar ngabe yeh ajak uekan kamben ane lakar anggone medbed tatune I Wayan Buntir. Lantas jemake yehe to teken Men Paing laut baange I Wayan Buntir apang nyak tenangan, sawireh ie ketug noleh batisne ane metatu caplok cicing.\nMen Paing milu ngeling sampingne I Wayan Buntir ane ngeling sigsigan naanang sakit batisne ane metatu pesu getih. Getihne meliah nuutin telapakan batisne ulung ke tanahe. Betekan batisne wayan buntir metatu uwek sawetare duang nyari.\nBape Paing lantas metakon, “Nak Kenken unduke Yan, adi bise baang batis caine caplok cicing?” Sambilange ngeling sigsigan lantas I Wayan Buntir mesaut,”to Bape, cicinge poleng to nyaklok batis tiange.” Men Paing Lantas sambilange ngeling, lantas memunyi, “Cicinge ne poleng cen Yan, dong sajan cicing bangkaan to, asal tepuk cicinge to ketektek tendasne,” Bape Paing lantas nyelag, ”Paing, ne panake metatu batisne, de cicinge malu urusange, panake lan ubadang malu.” Mesaut lantas Bape wenten, “Beneh to Men Paing buke raosne Pan Paing, ajak malu panake meubad, ke puskesmas,”Lantas I Nengah Suar nyautin, “Lan jani ajak ke Puskesmas, ondan tiange abe,” sambilange melaib mulih ne maejoh sawetare duang saih uling tongosne I Wayan Buntir caplok cicing.\nLaut Bape Wenten mejujuk, ”Lan jani ajak ke Puskesmas Paing.” Bape Paing lantas mesaut, “Lan Ten, sambilange ningting awakne I Wayan Buntir ane lemet, naang sakit batisne metatu.\nBuin jepne saget memunyi ondane I Nengah Suar ne sube sayage lakar ngatehang I Wayan Buntir ke puskesmas. I Bape Paing nandanang I Wayan Buntir ne mejalan dengklak dengklok ke sisin jalane keatehang Bape Wenten lan Men Paing. Disubane maejoh sawetare apenimpugan mereren lantas I Wayan Buntir batisne nengklok kerane merase sing kuat mejalan naanang sakit.\nKelanturang satwane jani I Men Paing di tongos panakne, I Wayan Buntir caplok cicing, ye terus ngeremon ulian gedeg basangne kerane panakne caplok cicing. Bape wenten lantas nyabarang Men Paing, pang sing terus nyalahang cicing ane nyaplok batis panakne.\n“Men Paing, sing nyandang terus ngeremon kene, nak to lepet adane, mungkin sube nasibne I Wayan Buntir lakar caplok cicing” Pih onden asane pegat munyine Pan Wenten sagetan sube selagine kin Men Paing, ngeretes munyine cara ujan bales, sambilange ngeling :\n“Eh Pan Wenten, nak tiang ngelah panake to, coba tegarang Pan Wenten ngelah panak caplok cicing, kenken asane, I Wayan Buntir to nu cerik, ujang anak cerik caploke kin cicinge to, cicinge nyen to, ujang bise ye mai?”\nPan Wenten inguh ningehang munyine Men Paing, sambilange nyelet arite di bancange lantas Pan Wenten mekalah sambilange ngeremon: “Kene nah Men Paing, sing je aku ngelah cicinge ento, cicinge ento gelah matuan nyaine, Men Sibet, meh ye ajak nyatwe, de aku bangine munyi kene”. Sambilange mejalan ngalain Men Paing, ane iteh ngeremon, Pan wenten ngelanjutang ngalap jagung.\nMen Paing ne nu ngeling sigsigan lantas nyambatang: “Pih cicinge Men Sibet ne poleng belang bungkem to ne nyaplok panak akune Ten?, cicinge ne muani to Ten, pih mule cicing bangkaan to!”\nMen Paing lantas mejalan nuunin pundukan sambilange terus ngeling sigsigan medalemin panakne I Wayan Buntir ne jani sedek mejalan ke puskesmas lakar meubad. Pan Wenten sambilange ngalap jagung lantas ngorain Men Paing : “Sabar Men Paing, masi panake be meubadang te, acepang panake pang selamet, meh kubu malu, suud malu ngalap jagung, jagunge dadi mani alap, jani antiang malu I Wayan Buntir teke uling puskesmas”.\nSagetan Men Paing sube mejalan sawetare telung pundukan nyujuh punyan tenguline tongosne Pan Paing ngopi. Mekesyab lantasan Men Paing nepukin jajane sube telah, termosne misi yeh be mebiyok, kopine Pan Paing ne konden telah masi ulung mebiyok. Di durin batune tongosne Pan paing Ngopi Men Paing nepuk ade cicing muani, glalang-gliling ulian liangne, miribang sube betek suud ngamah jaje. Peh aeng gedegne Men Paing nepukin unduke to, sing ade ketekan akijapan sagetan Men Paing sube nyemak batu.\n“Ibe ne ngamah jajan kaine…”\nSambilange ngepung cicinge to lantas ye ngediwetang limane ne sube misi batu. Men Paing konden tekek ngisiang batune ento, sagetan sube meguwes limane nyabatang batu, nanging batune ento ulung nepen batisne Men Paing. Sambilange meaduhan Men Paing buin ngerasgas ngalihin batu, cicinge ane glalang-gliling to takut trus melaib ke selagan punyan jagunge. Men Paing buin nyabatang batu, meguwes batune nyujuh cicinge ane nu ngenah ikuhne. Pelaib cicinge paling, kerane takut, kanti bunter ikutne nekepin jitne di selagan jagunge, Sabatane Men Paing ne jani ngenen jit cicinge:\nCicinge ento kwing-kwing sambilange melaib di selagan jagune, Men Paing nganjek di duur batune sambilange angkih angkih: “Kene tendasne, bangke ibe, sube nyaplok panak kaine, jani jajan kaine buin amah ibe” Uling duuran kangin Pan Wenten gelur-gelur: “Kenape Men Paing, ujang buin ade cicing kwing-kwing to?” Men Paing lantas nyautin “To be ne nyaplok panak akune Ten, jani jajan akune buin amahe!”\nSatwayang jani, I Nengah Suar sube teke uling ngubadang I Wayan Paing,\nTags:budaya lokaldadong sibetmuatan lokalsatwe balisatwe ling serayaserayatendas nyeling\npreviousPeneduh Gumi Peringatan Hari Bumi Ke 50 Hari ini 22 April 2020\nnextMengambil Keuntungan dari Pandemi Covid ~ 19 dalam Bidang Pendidikan


PURWAKANING DADI 6 BAN - Ritatkala manusane - Bible Search\nPURWAKANING DADI 5 PURWAKANING DADI 7\nPURWAKANING DADI 6\n1Ritatkala manusane maweweh-weweh akehipun ring jagate, ipun pada maderbe pianak luh-luh. 2Paraputran Widine nyingak pianak manusane sane luh-luh punika wiakti sami pada ayu, raris ipun kambil kanggen rabi, manut sane kasenengin. 3Ida Sang Hyang Widi Wasa tumuli masabda sapuniki: “Ulun tusing lakar nglugrain manusane idup salawas-lawasne, sawireh manusane ento mawak sekala. Tuuhnyane lakar tuah satus duang dasa tiban dogen.” 4Duk masane punika wenten jadma sakadi raksasa ring jagate, kadi asapunika taler sasampun masane punika. Jadmane punika katurunan saking patemon paraputran Widine klawan pianak manusane sane luh-luh punika. Katurunannyane punika dados anak sane gagah prakasa miwah kabinawa saking purwakala.\n5Ritatkala Ida Sang Hyang Widi Wasa ngaksi, mungguing kadurakan manusane kalintang ageng ring jagate, miwah sakancan pepinehipune tansah ngwetuang kadrowakan kewanten, 6irika Ida Sang Hyang Widi Wasa rumasa pariselsel ring kayun, santukan Ida sampun ngardi manusa ring jagate tur paindikane punika sawiakti ngawinang sungsut pakayunan Idane. 7Irika Ida Sang Hyang Widi Wasa masabda sapuniki: “Ulun lakar nyirnayang manusa ane suba adakang Ulun ento. Aketo masih sakancan kedise, sawireh Ulun marasa pariselsel, suba ngadakang ia ajaka makejang.” 8Nanging Dane Nuh kaledangin antuk Ida Sang Hyang Widi Wasa.\nKaturunan Dane Nuh\n9-10Sapuniki katuturan katurunan Dane Nuh. Sapanyeneng Dane Nuh, dane punika anak sane patut tur tan paceda, samaliha astiti bakti ring Ida Sang Hyang Widi Wasa. Dane madue putra tetiga, inggih punika: Sem, Ham miwah Yapet. 11Ring ayun Ida Sang Hyang Widi Wasa, jagate punika sampun kalintang rusak, samaliha kalikub antuk kawirosan. 12Ida Sang Hyang Widi Wasa tumuli nyingak jagate punika, sawiakti kalintang rusak, santukan manusane sami mambek dura cara ring jagate.\n13Ida Sang Hyang Widi Wasa raris masabda ring Dane Nuh sapuniki: “Ulun suba ngamastiang lakar mancut urip sakancan manusane, sawireh gumine suba kabekin baan kawirosannyane. 14Kema gaenang iban kitane kapal aji kayu ane melah. Kapale ento patut gae kita marong-rongan, buina dempulja kapale ento uli sisi muah uli tengah. 15Sikut kapale ento, kene: Lantangne satus telung dasa telu meter, linggahne dualikur meter, muah tegehne telulas meter. 16Gaenang kapale ento raab, tur tumanang apang enu ada embang sawatara petang dasa pat sentimeter uli diraabne klawan bibih kapale. Buina isinin jelanan di samping kapale. Gaenang kapale ento dek telung terap, nah ento: beten, di tengah muah baduur. 17Sawireh sasajaane Ulun lakar ngadakang blabar agung nglikub gumine, buat nyirnayang sawatek ane idup. Sawatek ane mangkihan di gumine lakar mati. 18Nanging Ulun mabudi ngadakang prajanjian teken kita. Macelepja kita ka tengah kapale, nah ento kita muah pianak somah kitane, muah mantu-mantun kitane. 19-20Uli pantaran sakancan ane idup, sakancan ane mangkihan, ento makejang patut aba kita apasang-apasang, luh muah muani ka tengah kapale ento, apanga ia pada enu idup bareng-bareng teken kita. Uli pantaran sakancan soroh kedis muah sakancan soroh burone di gumine, ento makejang patut pada teka sig kitane apasang-apasang, apanga ia pada enu idup. 21Abaang iban kitane bekel ane dadi daar, buat lakar anggon dedaaran kitane muah amah-amahan ingon-ingone ento makejang.” 22Dane Nuh nglaksanayang saluiring paindikan sane kapituduhang antuk Ida Sang Hyang Widi Wasa, ring dane.


Kejadian 21 (BALI)\n1Ida Sang Hyang Widi Wasa ngamertanin Dane Sara sakadi sane sampun janjiang Ida.\n2Dane Sara raris mobot, tumuli ngembasang putra lanang adiri pabuat Dane Abraham, rikala dane sampun lingsir. Sang rare embas ring dauh sane sampun kasabdayang antuk Ida Sang Hyang Widi Wasa.\n3Dane Abraham marabin okan danene sane wau embas punika Ishak.\n4Sasampun Dane Ishak mayusa kutus rahina, Dane Abraham raris nyunat Dane Ishak, sakadi sane sampun kapituduhang antuk Ida Sang Hyang Widi Wasa ring dane.\n5Rikala Dane Ishak embas, Dane Abraham mayusa satus warsa.\n6Dane Sara tumuli mabaos sapuniki: “Ida Sang Hyang Widi Wasa ngawinang tiang liang tur kedek. Sakancan anake sane miragi indike puniki, pacang kedek sareng tiang.”\n7Sapanglanturipun dane malih ngandika: “Sane dumun sapasirake sane purun mabaos ring Dane Abraham, mungguing Sara jaga nyusuin anak alit? Nanging sane mangkin tiang sampun ngembasang rare lanang adiri buat dane, rikalaning dane sampun lingsir.”\n8Dane Ishak sampun sayan duur, raris kabelas. Ring rahina dane kabelas, Dane Abraham ngwentenang pepestan ageng pisan.\n9Sedek rahina anu Dane Sara nyingak Ismael pianak Ni Hagare, wong Mesire punika, sane sampun kembasang pabuat Dane Abraham, sedekan maplalian sareng Ishak okan danene.\n10Duaning punika dane raris matur ring Dane Abraham, sapuniki: “Inggih beli, tundungja panyeroane punika sareng ring pianakipune, santukan pianakipune nentenja pacang dados ngwaris sareng-sareng ring Ishak pianak tiange.”\n11Indike punika ngawinang pakayunan Dane Abraham kalintang osek, santukan Ismael taler okan danene.\n12Nanging Ida Sang Hyang Widi Wasa masabda ring dane, sapuniki: “Edaja kita sekel ati unduk pianak muah panyeroan kitane ento. Apaja ane orahanga baan Ni Sara teken kita, jalanangja buka munyin iane. Sawireh ane lakar dadi katurunan kitane buka ane janjiang Ulun, tuah uli Ishak kawitnyane.\n13Nanging katurunan panyeroan kitane ento masih lakar dadiang Ulun satunggaling bangsa, sawireh ia masih pianak kitane.”\n14Benjangne pasemengan Dane Abraham tumuli ngambil roti miwah toya aklukuh, raris kapaicayang ring Ni Hagar. Roti, toya miwah okan danene raris kaserahang ring Ni Hagar. Sasampune punika, Ni Hagar raris katundung mangda makaon saking irika. Ni Hagar tumuli mamargi, raris ngumbara ring tegal melakange ring Berseba.\n15Ritatkala toyane sane ring klukuhe punika telas, rarene punika raris kagenahang ring bete,\n16tur ipun negak sada ngedoh, sawatara wenten apanimpug dohipun, santukan sapuniki manah ipune: “Melahan idewek tusing ngenot rarene ento mati.” Ritatkala ipun negak irika, ipun raris ngeling gerong-gerong.\n17Ida Sang Hyang Widi Wasa, mireng tangis rarene punika, raris Malaekat Idane ngandika ring Ni Hagar, saking ambarane: “Ih Hagar, apa ane sebetang luh? Edaja takut sawireh eling rarene ento suba kapireng baan Ida Sang Hyang Widi Wasa.\n18Bangun tur jemakja rarene ento, patininginja ia, sawireh ia lakar dadiang manira bangsa ane gede.”\n19Ida Sang Hyang Widi Wasa raris matujuhin Ni Hagar, kantos ipun manggihin semer asiki. Ipun tumuli ka semere punika, klukuhipune dagingin ipun toya, raris anake alit kicen nginum.\n20Ida Sang Hyang Widi Wasa nyayubin anake alit punika. Dane sayan duur raris magenah ring tegal melakange, tur dane dados juru panah.\n21Dane magenah ring tegal melakange ring Paran, tur dane karerehang rabi saking tanah Mesir, antuk biang danene.\n22Duk punika Ida Sang Prabu Abimelek kairing antuk Dane Pikol, senapatin idane, mabaos ring Dane Abraham sapuniki: “Ida Sang Hyang Widi Wasa nyayubin jerone ring saparilaksanan jerone.\n23Wireh keto dini di ayun Ida Sang Hyang Widi Wasa, masumpahja jerone teken tiang, mungguing jerone tusing lakar linyok marep teken tiang, wiadin marep teken pianak-pianak tiange, yadian marep teken cucu buyut tiange. Buka tiang suba mapakardi ayu marep teken jerone, aketo masih jerone patut malaksana buka keto marep teken tiang muah marep teken gumine ene sig tongos jerone madunungan.”\n24Dane Abraham raris matur: “Inggih titiang sairing!”\n25Dane Abraham tumuli ngaturang pepelungguhan ring Ida Sang Prabu Abimelek ngeniang indik semer sane sampun karampas antuk parekan idane.\n26Pasaur Ida Sang Prabu Abimelek sapuniki: “Tiang tusing nawang, nyen ane malaksana buka keto, buina jerone masih tusing ngorahang teken tiang. Tur mara jani tiang ningeh.”\n27Dane Abraham tumuli ngaturang biri-biri miwah banteng ring Ida Sang Prabu Abimelek. Sasampune punika, sang kalih tumuli ngwentenang prajanjian.\n28Nanging Dane Abraham raris nganehang panak biri-birine lua-lua pitung ukud, saking biri-birine punika.\n29Raris Sang Prabu Abimelek mataken ring Dane Abraham, sapuniki: “Lakar anggon gena panak biri-birine ane pitung ukud, ane anehang jerone ene?”\n30Atur danene: “Panak biri-birine pepitu punika, ledang palungguh iratu nrima saking titiang, buat dados cihna bukti pabuat titiang, mungguing semere puniki mula wantah titiang sane nyongcong.”\n31Punika awinanipun genahe punika kawastanin Berseba, santukan sang kalih sampun masumpah irika.\n32Sasampun sang kalih ngardi prajanjian ring Berseba, Ida Sang Prabu Abimelek raris mantuk ka panegaran wong Pilistine, kairing antuk Dane Pikol, senapatin idane.\n33Dane Abraham raris nandur wit tamariska apuun ring Berseba, tur irika dane ngaturang pangubakti ring Ida Sang Hyang Widi Wasa, Widi sane langgeng.\n34Sada sue Dane Abraham madunungan ring panegaran wong Pilistine punika.


» Berita Orti Bali 15 September 2013 | BP Pemulung, BALI pinaka genah tetujon wisata mancanegara madu� sumber daya alam lan sumber daya budaya san� ak�h kaw�ntenannyan� lan prasida kalimbakang mangda para wisatawan� meled rauh mriki. Yadiastun ak�h madu� kabecikan, nanging Bali taler madu� makudang-makudang pikobet san� sinalih tunggilnyan� inggih punika indik leluu. Pikobet indik leluu punika sampun dados pikobet san� sukil pisan lan sampun sapatutn� kauratiang mangda n�nten dados piambeng ring pariwisata Balin�.\nY�ning maosang indik leluu, sampun pastika jagi maosang indik pemulung. Sakadi san� ak�h kapanggihin ring d�sa wiadin kota, ak�h kapanggihin para pemulung. Pemulung puniki taler madu� peran san� penting ring kaw�ntenan leluu ring Bali. Tatkala maosang indik leluu, sampun pastika san� kapikayunin inggih punika indik punapa-punapi san� cemer, mambu kaon lan daki cuil taler w�nten san� maosang pemulung punika pinaka durjana san� sen�ng ngambil kwaca san� kantun kajemuh.\nPemulung san� sering kapanggihin ring wewidangan d�sa wiadin kota n�nten naenin rumasa kenyel lan nenten waneh jagi mupulang leluu sarahina-rahina. Leluu san� w�nten ring palemahan iraga minakadi leluu plastik, dus genah ajengan, botol y�h mineral, kertas koran san� n�nten mangg�n malih, besi-besi rongsokan sane n�nten prasida berek ring tanah� miwah leluu lianan san� ring pikayunan pemulung punika kantun mawiguna angg�n nglanturang uripnyan� miwah kulawarganyan�.\nSinalih tunggilnyan� sakadi Bapak Mimi san� madu� cucu 9 puniki sampun 10 warsa dados pemulung. Dan� san� mawit saking Jember, Jawa Timur puniki mupulang leluu saking wewidangan Renon nyantos Pasar Kreneng D�npasar. Salanturnyan� leluu san� sampun kapupulang punika kaadol antuk pangarga san� matiosan manut sorohnyan�.\n�Pangargannyan� matiosan. Y�ning dus ajinnyan� Rp 1.000,- akilo. Sak�wanten y�ning botol minuman ajinnyan� Rp. 2.500,- akilo. Sadurung jagi kaadol, leluu punika kasortir dumun,� baosnyan�.\nRing yusanyan� san� kirang langkung sampun 65 tiban puniki, Pak Mimi n�nten mrasidayang ngrereh pakaryan san� lianan sajabaning dados pemulung. Dan� maosang makarya dados pemulung prasida sareng nyagra palemahan� mangda setata resik. Sios punika, kangg�n nagingin kaperluan sarahina sareng kurenannyan�.\n�Dados pemulung mrasidayang sareng nyagra palemahan� mangda setata resik. Yadiastun mupulang leluu, san� penting pakaryan punika halal. Katimbang iraga mamaling miwah san� siosan, titiang mamilih dados pemulung lan pakaryan puniki san� angg�n tiang nagingin kaperluan sarahina ring kulawarga saha mangda prasida nglanturang urip pianak lan cucun titiange,� baos dan�.\nPunika makacihna sujatinnyan� pemulung punika pakaryan san� becik. Manggihin pakaryannyan� san� kadi asapunika, napik� iraga rungu tur urati ring kahanan para pemulung punika? Ak�han san� n�nten urati ring kaw�ntenan para pemulung inucap. Napi malih ak�h ring sajeroning d�sa wiadin kota san� nagingin cecir�n mangda pemulung n�nten ngranjing ka wewidangan d�sa utawi kota inucap. �Pemulung Dilarang Masuk� utawi �Kawasan Bebas Pemulung� sesuratan sakadi puniki ak�h kapanggihin ring genah ngranjing ring sajeroning d�sa utawi kota sakadi ring Kota D�npasar puniki. Ak�hnyan� sesuratan kadi punika kadagingin ring sajeroning d�sa lan kota, minab w�nten rasa sengsaya para krama y�ning sinalih tunggil pemulung punika jagi ngambil punapa-punapi san� kari kawigunayang olih sang san� madu�. Y�ning iraga kantun mrasidayang nyagra du�n iragan�, napi san� ngawinang iraga marasa sangsaya?\n�Ngeninin indik tan kadadosang ngranjing punika, titiang n�nten purun ngl�mpasin. Y�ning sampun w�nten sasuratan �Pemulung Dilarang Masuk� punika mateges titiang n�nten dados ngranjing ring wewidangan irika. Sajabaning, w�nten langganan titiang� san� nganikain titiang mangda ngrereh leluu dru�nnyan�. Y�ning n�nten sakadi punika, titiang n�nten purun ngranjing,� baos dan� ngwewehin tatkala kacunduk ring wawidangan Jalan Rambutan, D�npasar, ring rahina Sukra (13/9) lintang.\nY�ning kaw�ntenan� sakadi asapunika, pemulung punika dados kasambat �Pahlawan Lingkungan Hidup�. Napi mawinan asapunika? Duaning ipun misadia mupulang leluu-leluu san� makacakan nyabran rahina. Dadosnyan� iraga pinaka krama sapatutn� �ling tur prasida nyagra kahanan palemahan iragan�. Tios punika, pemerintah taler sampun nagingin bak angg�n genah ngutang leluu sakadi ring wewidangan Lapangan Puputan Badung miwah genah-genah tiosan. Punika mawinan, ngiring sareng-sareng nyagra palemahan iragan�, mangda setata resik lan lestari. Tios punika ngiring sareng sami urati tur ngajiang para pemulung san� sampun misadia ngemit palemahan iragan�. Indayang pikayunin ajebos, y�ning n�nten w�nten san� misadia ngamargiang sesana sakadi pemulung inucap, sapunapi jagi kaw�ntenan leluun�? Sapunapi indik palemahan� puniki? (uma)


Kendel - Kendel\nrejoice, be merry, be happy, be joyful, etc.\nsatisfaction, joy, happiness, gladness\nkendel pesan tiang yaning maan juara\nIn Balinese: Kendel pesan kenehne I Geruda mapan lakar maan tetadahan.\nIn Balinese: Kendel pesan pakayunane Raden Galuh makasami.\nIn Balinese: I Belog kendel pesan kenehne, kadena kurenanne ane nelahang.\nIn Balinese: Kendel atine buin bakata merine.\nIn Balinese: Tityang sane penasaran buin metaken. " Dok, virus HIV nika dados menyebar lewat udara? " Pitaken tityang sane polosne, dokter ipun kendel miragi pitaken tityang ento.


Roma 6 (BALI)\n1Yening kadi asapunika, napike sane patut baosang iraga? Punapike iraga patut nglanturang dosa-dosan iragane sakantun iraga urip puniki, mangda sayan maweweh-weweh sih pasuecan Ida Sang Hyang Widi Wasa?\n2Sampun janten nenten kadi asapunika. Iraga sampun ngutang dosa-dosane punika, kadi asapunapi malih antuk iraga urip nglanturang dosane punika.\n3Semeton sampun pada tatas uning, mungguing ritatkala iraga kalukat, iraga katunggilang ring Ida Sang Kristus Yesus, taler mateges nunggil ring sedan Idane.\n4Duaning punika malantaran lelukatane punika, iraga sareng-sareng kapendem ngiring Ida sajeroning sedan Idane, mangdane sakadi Ida Sang Kristus katangiang saking pantaran anake padem antuk kawisesan sane luih saking Ida Sang Aji, iraga taler prasida muponin urip sane anyar.\n5Santukan yening iraga nunggil ring Ida sajeroning sedan Idane, kadi asapunika taler iraga jaga nunggil ring Ida sajeroning indik iraga kauripang sakadi Ida.\n6Samalihipun iraga sampun pada uning, mungguing sikian iragane sane let puniki sampun padem ngiring Ida Sang Kristus ring salib Idane, mangdane sikian iragane sane madosa punika tan wenten malih kawisesanipun, mangda iraga sampunang malih dados panjak dosa.\n7Santukan anake sane padem, ipun sampun bebas saking kawisesan dosane.\n8Yening iraga sampun padem ngiring Ida Sang Kristus, iraga pracaya mungguing iraga taler pacang urip sareng-sareng ring Ida.\n9Santukan iraga uning, mungguing Ida Sang Kristus sampun nyeneng saking seda tur Ida tan pacang seda malih, tur sang pati sampun nenten mrasidayang malih ngreh Ida.\n10Indik sedan Idane punika, Ida seda ngaonang dosa tur dosa punika nenten maderbe kawisesan malih marep ring Ida. Sapanglanturipun Ida nenten seda malih. Tur indik nyeneng Idane, Ida nyeneng pabuat Ida Sang Hyang Widi Wasa.\n11Kadi asapunika taler semeton patut mikayunin mungguing ragan semetone sampun padem ninggal dosa, nanging urip pabuat Ida Sang Hyang Widi Wasa sajeroning patunggilan ring Ida Sang Kristus Yesus.\n12Duaning punika, dosa tan patut malih ngreh sikian semetone sane sekala puniki, mangda semeton sampunang malih ninutin sapakitannyane.\n13Sampunangja semeton nyerahang salah tunggal anggotan ragan semetone ring dosa buat kanggen prabot nglaksanayang paindikan-paindikan sane corah. Tungkalikanipun, aturangja sikian semetone ring Ida Sang Hyang Widi Wasa, sakadi anak sane sampun kauripang saking pantaran anak padem, tur suksrahangja sikian semetone ring Ida, mangda kanggen prabot buat nglaksanayang paindikan-paindikan sane patut.\n14Sampunangja idosa kantos ngreh semeton; santukan semeton nenten kantun kareh antuk Cakepan Torate, nanging antuk sih pasuecan Ida Sang Hyang Widi Wasa.\n15Sapunapike sane mangkin? Punapike iraga ngardi dosa, sawetning iraga nenten kantun kareh antuk Pidabdab Torate, nanging kareh antuk sih pasuecan Ida Sang Hyang Widi Wasa? Sampun janten nenten kadi asapunika.\n16Semeton sampun pada tatas uning, mungguing yen semeton nyerahang dewek buat mamanjak ring anak, kenginan semeton dados panjak anake sane tinutin semeton punika. Kadi asapunika taler paindikanipun yen semeton mamanjak ring dosane sane ngawinang semeton padem, wiadin yen semeton satinut ring Ida Sang Hyang Widi Wasa, sane ngawinang semeton kadameang pamantuka ring anggan Idane.\n17Nanging aturangja panyuksma ring Ida Sang Hyang Widi Wasa. Santukan sane riin semeton dados panjak dosa, nanging sane mangkin saking saguluking manah, semeton sampun ninutin pidabdab sane pangguh semeton sajeroning paurukan sane sampun tampi semeton.\n18Ida Sang Hyang Widi Wasa sampun mebasang semeton saking kawisesan dosane, kadadosang panjak Idane buat nglaksanayang paindikan-paindikan sane becik.\n19Becikan tiang nganggen pangimba sane biasa, santukan pangresepan semetone kantun wimuda. Sane riin semeton nyerahang dewek semetone dados panjak kacemeran miwah kacorahan, buat nglaksanayang paindikan-paindikan sane corah. Kadi asapunika taler sane mangkin semeton patut nyuksrahang dewek semetone dados panjak paindikan-paindikan sane becik, buat nglaksanayang paindikan-paindikan sane kaledangin antuk Ida Sang Hyang Widi Wasa.\n20Rikala semeton dados panjak dosa, semeton lempas saking kapatutan.\n21Inggih sane mangkin, napike pikolih semetone nglaksanayang paindikan-paindikan sane ngawinang semeton kimud punika! Pamuput saluiring paindikan punika, inggih punika padem.\n22Nanging sane mangkin, semeton sampun kabebasang saking reh-rehan dosane tur semeton sampun kadadosang panjak Ida Sang Hyang Widi Wasa. Ring saluiring laksanan semetone, semeton sampun nyuksrahang dewek semetone ring Ida, tur pamuputipun semeton pacang muponin urip langgeng.\n23Santukan pikolih dosane punika padem, nanging sih pasuecan Ida Sang Hyang Widi Wasa punika urip langgeng sajeroning patunggilan ring Ida Sang Kristus Yesus, Panembahan iragane.


NI PUTU RIKA RAHAYU\n15/ XII IPA2\nMajeng ring pengeter acara titian ngaturang suksma antuk galah sane kapaica ring titiang.\nPara pamilet sareng sami sane wangiang titiang pasti sampun eling sane mawaste luu. Ring dija-dija mangkin luune dados pabligbagan lan pikobet mawinan ring desa utawi ring kota, turmaning pabligbagan nenten prasida usan. Yeningn sampun asapunika kabaose, pamargi sane pastika patut ruruhang baos sekadi mangkine ruruhang solusi. Yening petprade nenten prasida jagi ngangganing, ipun jagi ngametuang pikobet, sangkaning rauh wit saking parilaksana parajanane sane nenten peduli ngeninin indik luu.\nPara sameton sareng sami,\nLuu yening becik antuk ngindikang utawi midabdabin, ipun jagi ngawinang luwih, yening nenten becik antuk ngindikang jagi ngarauhang baya. Baya sane pacang karauhang akeh pisan, bayane boya ja sios wantah panyungkan, bayane sane marupa panyungkan upaminne panyungkan malaria, panyungkan muntaber, panyungkan demam berdarah, lan panyungkan sane siosan, sane ngawinang wantah karang genahe sane kotor kaebekin antuk luu. Yening sampun urati indik luu, cihnayang kauratiane mangda mereresik ring pakarangane, turmaning prasida nglimbak rauh ring telajakan pakarangane, mangda luune kagenahang manut genah sane sampun kasediaang, sampunang sekoda-koda ngenahang utawi ngutang luu. Yening sampun makasami urati ring kawentengan luu, pikobete utawi bayane akidik pacang rauh. Siosan sakadi baya sane sampun kawedar ba duur prasida taler luune ngawinang kabanjiran, duaning saluran toyane namoning sabeh kaambengin antuk luu. Boya ja luune ngametuang pikobet kamanten nanging ipun taler presida ngametuang kaluwihane. Yening baosang kaluwihane, luu punika ngaran luwih, yening petprade prasida manguwah, kawigunan ipune dados angge ngalemekin taneman tumuwuhe, sane banget karuruh olih petanine.\nYening baosang malih indik luu punika, luu punika kapah kalih, luu wit saking dedaunan sane kabaos luu organik, luu wit saking plastik sane kabaos luu non organik. Luu wit saking dedaunan, punika prasida kauwah dados rabuk utawi pupuk sane kabaos pupuk organik kawigunanne angge ngalemekin sarwa taneman tumuwuhe, yening sampun taneman tumuwuhe lemek jadi mikolihang hasil sane becik utawi luwih. Luu wit saking plastik, luu sane banget mikobetin, ipun nenten mudah hancur, ipun wantah prasida kawaliang ka wit ipune, puniki ngaruruh pangangge sane khusus. Yening petprada luu plastike kakutang utawi kagenahang ring bangkete utawi ring tegale, taneman tumuwuhe kauripane pacang puit, nenten prasida mapikolih hasil sane becik utawi luwih, duaning akah tetandurane kaambengin antuk luu plastike, puniki banget mikobetin petanine. Sangkaning puniki mangda parajanane urati taler misahang pantaraning luu wit saking dedaunan, lan wit saking plastik. Iriki mangda banget karuruh kauratian parajanane.\nRing kota-kota sane ageng ngangganing luu meweh pisan, krana makehan srana sane kangge ri sajeroning kaluwarga ngangge sarwa plastik; piring plastik, sinduk plastik, gentong plastik, meja plastik, sandal plastik, tikeh plastik, tali plastik, lan sane siosan. Ri kala mapupul sareng pasametonan sajeroning magendu wirasa piragiang babaos kocap mangkin kabaos jaman plastik. Iriki mangdanyane sane ngangganing indik luu mangda mikayunin utawi madue srana sane kaangge manguwah luu punika sakadi baose baduur luune mangda prasida ngametuang kaluwihan.\nInggih Ida dane sareng sami sane wangiang titian,\nWantah sakadi asapunika sane prasida aturang titian, sampun majanten sane katur puniki makueh kakirangannyane, minakadi daging basa basita, bebaosan miwah sane lianan. Punika awinan titing nunas geng rena sinampura. Mogo-mogi atur titian puniki wenten pikenohnyane. Puputang titian antuk parama santih.\nPrevious Post: Pidato Bertema Lingkungan Hijau\nNext Post: Pidato Bahasa Inggris Putra.doc


WFB Nenten Pinaka Wiwilan Panincap Kasus Covid-19 ring Bali - balitopnews.com\nDENPASAR, Balitopnews.com - Pemerintah Provinsi Bali Nuekang Yening Kawijakan Work From Bali Nenten Ngawetuang panincap Covid-19 ring Bali.\nPelaku Perjalanan Dalam Negeri sampun nglintangin makudang-kudang prasarat minakadi asil swab test negatif mangda prasida ngranjing ka Bali nganutin sareng protokol kesehatan sane wenten.\nSekadi punika kabaosang Kepala Dinas Komunikasi, Informatika dan Statistik Provinsi Bali Gede Pramana sajeroning siaran persnyane ring rahina Anggara (22 Juni 2021) wengine ring Denpasar, nampenin gatra sane wenten ring silih tunggil media online sane ngambil murda ‘Work From Bali dados silih tunggil wiwilan panincap kawentenan Corona, Kasus nincap kantos ping kalih nikel’.\n“Panincap kawentenan Covid-19 nenten wenten ring Bali kemanten, nanging taler kapanggihin ring makudang-kudang wewidangan tiosan ring Indonesia, dadosne nenten patut yening kabaosang yening kawijakan WFB pinaka wiwilan ipun,” baos pecak Kadis Perumahan dan Permukiman Provinsi Bali puniki.\nPanincap kasus puniki minakadi sangkaning parikrama krama sane sayan nincap saha kawentenan mutasi anyar saking virus corona.\nDane nglanturang yening kawijakan WFB sane kamedalang antuk pemerintah pusat sampun patut pamargine saantukan pawesana kaon sangkaning pandemi Covid-19 banget mawesana kaon majeng Bali sane ngandelang pariwisata.\n“Kawijakan WFB jagi ngicen pawesana becik majeng ekonomi Bali mangda ekonomi Bali prasida katangiang malih antuk setata ngutamayang protokol kesehatan,” baos birokrat saking Wangaya Denpasar.\nDane ngaptiang mangda panureksan majeng kawijakan sane wenten nenten madasar antuk panapen krama wiadin logika kewanten, nanging mangda taler kasokong antuk kawentenan data wiadin kahanan sosial ekonomi krama.(gix)


Markus 6 (BALI)\n1Ida Hyang Yesus raris kesah saking irika, mawali ka kota uedan Idane, kairing antuk parasisian Idane.\n2Ritatkala rahina Sabat, Ida ngurukang ring perhyangan anak Yahudine. Akeh anak sane miragi paurukan Idane sami pada angob tur pada pagrenggeng sapuniki: “Dija bakatanga ento makejang? Buina kaweruhan apaya ane kapaicayang teken Ia? Dadi jeg bisa Ia ngadakang praciri buka keto?\n3Kaden Ia ento tukang kayu, pianak Mariame? Tur Yakobus, Yoses, Yudas lan Simon ento makejang nyamanNe? Buina adinNe ane eluh-eluh makejang anggon pisaga dini!” Raris anake punika sami nulak Ida.\n4Ida Hyang Yesus raris ngandika: “Ring dija-dijako nabine setata kajiang, sajawining ring kota uedane, ring panyamaannyane miwah ring umahnyane.”\n5Irika Ida tan mrasidayang ngwentenang praciri, sajawining wenten makudang-kudang anak sakit segerang Ida masrana kusud antuk tangan.\n6Ida rumasa angob pisan, santukan anake irika tan pisan pracaya ring Ida.\nIda Hyang Yesus raris mamargi milehan ka desa-desa sane wenten ring kiwa tengen kotane punika, tur mapaica paurukan ring anake irika.\n7Ida raris marumang sisian Idane makaroras, tumuli kutus sareng kalih sareng kalih. Dane sami kicen kuasa nundung setan-setan.\n8Dane sami pada kapiteketin mangda sampunang muat punapa-punapi, sajawining tungked. Tan kalugra muat takilan wiadin sok-sokan buat ngagendong, tan kalugra muat jinah,\n9kalugra nganggen sandal, nanging tan kalugra muat kawaca kekalih.\n10Ida malih nglanturang pangandikan Idane ring dane sapuniki: “Dijaja cening ngojog tur tampina ditu, jenekja cening ditu madunungan, nganti cening nglanturang pajalan ceninge.\n11Yen cening ngojog satunggiling desa tur tusing tampina ditu muah tusing nyak padingehanga, makaadja cening uli ditu tur ketebangja buke ane di tlapakan batise, makadadi painget buat anake ditu.”\n12Parasisiane raris pada mamargi mapidarta mungguing anake patut pada ngesehin pepineh tur ngutang sakancan dosannyane.\n13Samaliha akeh dane nundung setan, tur katah anak sakit sane kolesin minyak tur pada kasegerang.\n14Sang Prabu Herodes taler sampun mireng sapariindik Ida Hyang Yesus, santukan Ida sampun mawibawa pisan, kantos wenten sane maosang: “Yohanes Panglukat, sampun nyeneng malih. Punika awinanipun dane kuasa ngwentenang paindikan sane tawah punika.”\n15Wenten malih sane maosang: “Dane punika Nabi Elia.” Sane tiosan maosang: “Dane punika satunggiling nabi sakadi nabi-nabine sane dumun.”\n16Rikala Ida Sang Prabu Herodes mireng bebaosan anake punika, raris ida ngandika: “Kapitui suba ento Dane Yohanes ane suba punggal gelahe, dane buin nyeneng.”\n17Santukan sane dumun Sang Prabu Herodes wiakti sampun mrentahang ngejuk tur mangkeng Dane Yohanes malantaran Herodias, rabin Pilipuse, semeton idane, sane kambil kanggen rabi.\n18Dane Yohanes sane dumun yukti sering nyembada ida sang prabu, sapuniki atur danene: “Palungguh ratu tan patut ngambil rabin semeton iratune.”\n19Punika awinan Herodias sekel ring kayun arepa ring Dane Yohanes. Herodias nyadia nyedayang Dane Yohanes, nanging tan kaprasida, santukan Sang Prabu Herodes sane tan nglugrain.\n20Ida Sang Prabu Herodes tan purun ring Dane Yohanes santukan ida wikan mungguing Dane Yohanes punika maraga patut tur suci. Punika awinanipun dane kasayubin. Ida taler seneng mirengang baos danene. Nanging yen katuju ida mirengang baos danene, sering ida wetu gregetan ring kayun.\n21Pamuputipun Herodias polih jalaran becik pisan inggih punika ritatkala rahina odalan Ida Sang Prabu Herodes. Irika ida ngwentenang pepestan pabuat parapangageng panegarane, parasenapati miwah parapamimpin rakyate ring wewengkon Galilea.\n22Duk punika okan Herodias sane istri ngranjing tur masolah ring ajeng paratamiune. Sang prabu miwah paratamiun idane ledang pisan nyingak sesolahan anake alit punika. Sang prabu raris ngandika ring anake alit punika: “Nah apa jani tunas cening; apaja ane budiang cening pedas lakar baang aji.”\n23Malih ida ngandika sarwi masumpah: “Apaja ane lakar tunas cening, yadiastu atenga uli kaprabon ajine, pedas bakal baang aji.”\n24Anake alit raris medal, tur matur ring ibun danene: “Ibu, napi sane pinih becik tunas titiang?” Pangandikan ibun danene: “Tunasja punggalan Yohanes Panglukate.”\n25Anake alit gelis mawali, raris nangkil ring sang nata, saha matur: “Nawegang titiang nglungsur, sane mangkin mangda ledang sang prabu maicayang ring titiang punggalan Dane Yohanese, iriki mawadah talam.”\n26Kobet pisan pakayunan sang prabu, nanging santukan ida sampun sauh pangandika tur masumpah, samaliha edalem ring paratamiune, ida tan nulak pinunas anake alit.\n27Pramangkin sang prabu mrentahang prajurit pangabih druene mangda munggal Dane Yohanes. Anake punika tumuli munggal Dane Yohanes ring pangkenge.\n28Prabun danene tumuli kawadahin talam raris katurang ring anake alit. Anake alit raris ngaturang ring ibun danene.\n29Duk parasisian Dane Yohanes miragi gatra punika raris ipun sami pada rauh ngambil layon danene, raris kapendem.\n30Sasampune parautusan sami pada mawali tur umedek tangkil ring Ida Hyang Yesus, irika dane sami pada nguningayang sapariindik sane sampun laksanayang miwah urukang dane.\n31Raris Ida ngandika ring dane: “Jalanja ngalih tongos suung, joh uli tongose rame, apanga iraga maan tongos mangsegan ajahan.” Santukan yakti tan pegat-pegat jadmane sane rauh nangkil miwah mapamit ring Ida, ngantos Ida kalih parautusan Idane tan polih sela jaga marayunan.\n32Raris Ida malayar kairing antuk parautusan Idane ngungsi genah sane sepi.\n33Nanging akeh anake pada manggihin rikala Ida malayar, tur sami pada uning ring genah sane jaga katuju. Punika awinane anake pada medal saking kota-kotannyane, madaat ngungsi genahe punika, kantos ipun riinan rauh irika.\n34Wau Ida tedun saking jukunge, cingak Ida anake akeh pisan nyantosang Ida. Irika wetu sih kapiolasan Idane, santukan anake akeh punika waluya sakadi biri-biri sane tan wenten pangangonipun. Raris Ida ngawitin mapaica makudang-kudang paurukan.\n35Santukan sampun sande, parasisian Idane raris pada nangkil saha matur ring Ida, asapuniki: “Puniki sampun makire wengi, samaliha genahe puniki suung.\n36Nikayangja anake akeh punika mangda ipun pada mamargi numbas ajengan ring desa-desa miwah kubu-kubu sane nampek iriki!”\n37Nanging pangandikan Idane: “Benehne cening maang anake ento madaar!” Atur parasisiane: “Punapi jaga kangkat yen titiang ngamedalang jinah panyiuan rupiah pacang anggen numbasang ipun sangu.”\n38Pangandikan Ida Hyang Yesus: “Akuda cening ngaba roti? Tegarangja tingalin!“ Sasampune katureksain, raris dane matur:”Puniki wenten roti limang bungkul miwah ulam kekalih.”\n39Parasisiane tumuli kapangandikayang nabdabang anake akeh punika mangda pada negak magompyok-gompyok ring padange.\n40Irika raris anake punika pada negak. Wenten sane sareng satus, wenten sareng seket agompyokan.\n41Ida ngambil roti limang bungkul miwah ulame kekalih punika. Raris Ida tumenga ngastawa nunas merta. Wusan punika rotine gompes-gompes Ida tumuli kapaicayang ring sisian Idane mangda kacacarang ring anake akeh punika. Asapunika taler ulame kekalih punika cacarang Ida.\n42Sami anake pada nunas ngantos wareg.\n43Sisan roti miwah ulame sami kapunduhang antuk parasisiane kantos polih roras sok bek.\n44Wilangan anake sane nunas roti punika, sane lanang-lanang kewanten wenten limang tali akehipun.\n45Wusan punika, digelis Ida mrentahang parasisian Idane mangda munggah ka jukunge tur malayar riinan megat danu, ngungsi ka kota Betsaida. Ida ngraga kantun pungkuran, mudalang anake akeh punika.\n46Sasampune sami pada budal, Ida raris munggah ka bukite, praya ngastawa.\n47Kala wengi, praune sampun ring patengahan danune, nanging Ida kantun ring pasisi praragayan.\n48Ida ngaksi parasisian Idane tuyuh pisan madayung, santukan mapas angin. Sawatara ngedas lemah, Ida mamargi ring duur toyane, maranin parasisiane. Pamargine misadia pacang nglintangin dane.\n49Duk parasisiane manggihin Ida mamargi ring duur toyane, dane sami pada jerit-jerit, santukan dane mitaenang Ida punika tonya.\n50Santukan punika, rikala dane manggihin Ida, sami pada tengkejut. Duk punika Ida ngandika: “Pada entegangja keneh ceninge, ene Guru, edaja takut!”\n51Ida raris munggah ka jukunge, tur daweg punika taler angine teduh. Parasisiane sayan maweweh-weweh angob danene,\n52santukan dane durung resep ring indik Idane mapaica roti, lantaran punggung danene.\n53Sasampune Ida miwah parasisiane nglintang, rauh Ida ring pasisin wewengkon Genesarete, irika Ida malabuh.\n54Wau Ida sareng parasisiane tedun saking jukunge, gelis Ida kelingin antuk anake irika.\n55Raris ipun sami pada gegison mamargi milehan ngrereh anak sane sakit-sakit katrampa kayang pasareannyane, kabakta ring ajeng Ida Hyang Yesus. Ring dijaja Ida magatra, mrika ipun kabakta.\n56Kijaja Ida lunga, ka kota, ka desa-desa, wiadin ka dusun-dusun, anake sami pada makta anak sakit, kagenahang ring wantilane. Sami kedeh mapinunas ring Ida mangda kalugra ngusud tepin jubah Idane. Santukan siraja sane polih ngusud, ipun jeg seger.


Keluaran 39 (BALI)\n2Dane taler makarya kawaca epod sane kakardi antuk benang lenen alus, benang wol biru, tangi, barak miwah benang mas.\n3Dane noktok lempengan-lempengan mas raris getep-getep dane dados benang tipis, raris katunun sareng ring benang lenen alus miwah benang wol biru, benang tangi miwah barak.\n4Dane taler makarya talin palan kawaca epod kekalih tur pasang dane ring pinggiran kawaca epode, mangdane dados kategulang.\n5Pepetet sane malakar tetununan alus sane kakardi antuk benang sane pateh ring kawaca epode punika, raris kapasang ring kawaca epode kantos dados asiki ring busana epode punika sakadi pituduh Ida Sang Hyang Widi Wasa ring Dane Musa.\n6Dane taler ngebeg soca delima raris kapasang ring cangkokan mase. Antuk kapradnyanan danene, dane ngukir parab okan Dane Yakub sane roras punika ring soca-socane punika.\n7Sapangrarisipun soca-socane punika raris kapasang ring tali kawaca epode mangda ngwakilin suku bangsa Israele makaroras manut sakadi titah Ida Sang Hyang Widi Wasa ring Dane Musa.\n8Dane Besaleel miwah Dane Aholiab raris makarya tabeng dada sane kakardi antuk benang sane pateh ring kawaca epode tur masulam taler sakadi kawaca epode.\n9Wangunnyane mrepat matampihan kekalih, panjang miwah lumbangnyane pateh 22 sentimeter.\n10Dane masang sesocan petang jajar ring tabeng dadane punika. Ring jajaran sane kaping pisan kapasang soca delima, topas miwah baiduri sepah.\n11Ring jajaran sane kaping kalih: soca sambrud, soca nilam miwah inten.\n12Ring jajaran sane kaping tiga: lasuardi, akik miwah soca kacubung,\n13tur ring jajaran sane kaping pat soca pirus yakut miwah ratna cempaka. Socane punika makasami macangkok mas.\n14Ring asing-asing socane sane roras punika katulis parab paraputran Dane Yakub buat ngwakilin suku bangsa Israele makaroras.\n15Sapangrarisipun, dane taler makarya rante-rante sane kakardi antuk mas tulen sane kadepuk sakadi taline.\n16Sasampun punika dane makarya ali-ali kekalih sane kakardi antuk mas tulen tur kapasang ring duur tanggun tabeng dadane punika.\n17Rante mas kekalih punika raris kacelepang ring ali-ali mase kekalih punika.\n18Tur tanggu-tanggunnyane sane tiosan kategulang ring cangkokane makakalih, kantos nampek ka arepannyane mategulan ring tali palan kawaca epode.\n19Dane taler makarya ali-ali mas malih kekalih sane kapasang ring bucu-bucu nampek ka sor tabeng dadane punika kantos ring lepitan sane ring tengah nganteg ring kawaca epode.\n20Dane taler makarya ali-ali mas malih kekalih sane kapasang ring sor tali palan kawaca epode sane ring arepan nampek ring lepitane ring duur pepetet tetununan aluse punika.\n21Dane tumuli nyambungang ali-ali tabeng dadane punika klawan ali-ali kawaca epode antuk tali biru, kantos tabeng dadane punika tetep magantung ring duur pepetete tur nenten dados keles, anut pisan ring titah Ida Sang Hyang Widi Wasa ring Dane Musa.\n22Jubah pangangkeb kawaca epode, makasami kakardi antuk benang wol biru.\n23Baong kawaca punika kadagingin bibih sane katunun saha kuat mangda sampunang gelis uek.\n24Ring sor bibih kawaca punika kadagingin pepayasan sane marupa woh delima sane kakardi antuk benang lenen alus, benang wol biru, tangi miwah barak, sane kabelatin antuk gongseng-gongseng mas, anut ring titah Ida Sang Hyang Widi Wasa malantaran Dane Musa.\n27Dane taler makarya kawaca kameja pabuat Dane Harun miwah putran danene.\n28Kadi asapunika taler: sorban, topong, celana bawak sane malakar antuk kain lenen,\n29pepetet sane kakardi antuk benang lenen alus, benang wol biru, tangi miwah barak, tur kapayasin antuk sesulaman anut sakadi titah Ida Sang Hyang Widi Wasa ring Dane Musa.\n30Dane taler kakaryanang pepayasan antuk mas tulen, sane kadadosang cihna mungguing dane sampun kasuciang pabuat Ida Sang Hyang Widi Wasa. Ring pepayasane punika kukir lengkara: “Kasuciang pabuat Ida Sang Hyang Widi Wasa”.\n31Pepayasane punika kapasang ring sorbane ring arep, anut sakadi titah Ida Sang Hyang Widi Wasa ring Dane Musa.\n32Pamuputipun pakaryan ngwangun Kemah Linggih Ida Sang Hyang Widi Wasa punika puput. Bangsa Israel makasami sampun makarya anut ring titah Ida Sang Hyang Widi Wasa ring Dane Musa.\n33Ipun raris makta makasami ring ajeng Dane Musa, inggih punika Kemah Suci miwah prabotnyane makasami, sangket-sangketnyane, sunduk-sunduk, saka-saka, miwah sendinnyane,\n34raab sane kakardi antuk kulit kambing muani sane kacelub barak, raab sane kakardi antuk kulit alus, korden belat Genah Sane Maha Suci.\n35Peti Prajanjiane sane madaging papan batu miwah sanan panegenan lan tutupnyane,\n36meja miwah prabotnyane, kadi asapunika taler roti sane jaga katurang ring Ida Sang Hyang Widi Wasa,\n37tumbun lampu sane kakardi antuk mas tulen, lampu-lampunnyane rauh ring prabotnyane, minyak pabuat lampune,\n38pamorboran aturane sane kakardi antuk mas, minyak upacara, menyan kastanggi, korden pabuat lawang Kemah Sucine,\n39pamorboran aturane sane kakardi antuk prunggu miwah jaronnyane taler antuk prunggu, sanan panegenannyane miwah sakancan prabotnyane, bak pabasehan miwah tatakanipun,\n40korden-korden pabuat pagehan natar Kemah Sucine rauh ring tungguhan miwah sendinnyane, korden pabuat gapurane miwah tali-talinnyane, lait-lait Kemah Sucine, tur prabot-prabote makasami sane kanggen ring tengah Kemah Sucine,\n41busana-busana kapanditan sane patut kangge antuk parapandita ring Genahe Sane Suci, tur busana kapanditan pabuat Dane Harun miwah paraputran danene.\n42Bangsa Israel sampun ngaryanin pakaryane punika anut ring titah Ida Sang Hyang Widi Wasa ring Dane Musa.\n43Dane Musa sampun nureksain makasami anut ring titah Ida Sang Hyang Widi Wasa. Duaning punika Dane Musa raris ngamertanin ipun makasami.


1 Tawarikh 22 (BALI)\n1Ida Sang Prabu Daud raris ngandika sapuniki: “Dini lakar tongos Perhyangan Ida Sang Hyang Widi Wasa, Widin iragane. Ene suba tongos pamorboran aturane tongos bangsa Israele ngaturang aturan-aturan maborbor.”\n2Ida Sang Prabu Daud mrentahang mangda wong sunantara sane magenah ring tanah Israel kapunduhang, tur ipun raris kapangandikayang makarya. Saking pantaranipune wenten kapangandikayang ngandik batu buat jaga kanggen ngwangun Perhyangan Agung.\n3Ida Sang Prabu Daud nyawisang besi akeh pisan buat kanggen paku miwah panyepitan buat macek miwah nyepit lawang gapurane. Samaliha ida taler nyawisang temaga akeh pisan kantos nenten wenten anak sane mrasidayang nimbang beratipun.\n4Ida ngarsayang wong Tirus miwah Sidone mangda ngaturang taru aras katah pisan.\n5Ida mabaos ring kayun asapuniki: “Perhyangan Agung ane lakar kawangun baan icening Salomo musti apange luung gati tur apanga kasub di gumine. Nanging icening enu wimuda, buina tonden ngelah pangalaman. Ento kranane idewek patut nabdabang pasediaan buat wewangunane ento.” Punika awinan Ida Sang Prabu Daud sampun nyawisang lakar katah pisan sadurung ida seda.\n6Ida raris ngesengin okan idane, Ida Salomo tur kapangandikayang mangda ngwangun Perhyangan buat Ida Sang Hyang Widi Wasa, Widin Israele.\n7Ida Sang Prabu Daud ngandika ring putran idane, sapuniki: “Cening, aji dot ngwangun Perhyangan buat ngluihang Ida Sang Hyang Widi Wasa, Widin ajine.\n8Nanging Ida Sang Hyang Widi Wasa ngandikayang mungguing aji suba bes liu pesan ngamatiang anak tur pepes pesan masiat. Sawireh bes liu suba ngecorang getih anak, Ida tusing nglugrain aji ngwangun Perhyangan buat Ida.\n9Nanging Ida suba ngardi prajanjian teken aji, kene: ‘Kita lakar ngelah pianak muani ane lakar mrentah sajeroning kerta raharja, sawireh Ulun lakar ngicen ia dame ngajak musuh-musuhne makejang. Ia lakar madan Salomo, sawireh di masan pamrentahannyane Ulun lakar mapaica kerta raharja teken Israel.\n10Ia ane lakar ngwangun Perhyangan buat Ulun. Ia lakar dadi putran Ulune, tur Ulun lakar dadi ajinne. Katurunannyane lakar mrentah Israel salawas-lawasne.’”\n11Ida Sang Prabu Daud malih nglanturang ngandika sapuniki: “Ih cening, ane jani dumadak Ida Sang Hyang Widi Wasa, Widin ceninge ngiangin cening tur dumadakja Ida ngamanggehang prajanjian Idane apanga cening sida karya sajeroning ngwangun Perhyangan Idane.\n12Buina dumadak Ida Sang Hyang Widi Wasa, Widin ceninge ngicen cening pangresepan muah kawicaksanan apanga cening nyidayang mrentah bangsa Israele satinut teken pidabdab Idane.\n13Yening cening nyalanang sakancan pidabdab ane kapaicayang baan Ida Sang Hyang Widi Wasa teken Dane Musa pabuat bangsa Israele, sinah cening lakar molihing gae. Entegangja keneh ceninge, tur pracayaja. Eda kanti ada paundukan ane ngranayang cening takut.\n14Yan buat Perhyangan Agunge ento, ulihan pakibeh ajine, aji suba munduhang mas lebihan teken telung tali samas ton, muah perak lebihan teken telung dasa pat tali ton, buat kagunayang ngwangun Perhyangane ento. Sajaba ento, ada buin pasediaan temaga muah besi ane tusing kena baan ngitung liunne. Aji masih suba sedia kayu muah batu, nanging enu masih patut imbuhin cening.\n15Cening liu ngelah tukang. Ada tukang kandik batu, ada tukang pasang batu muah tukang kayu, aketo masih liu ada tukang ukir magenepan,\n16ane bisa ngukir mas, perak, temaga muah besi. Ane jani melahan suba ngawitin magae. Dumadak Ida Sang Hyang Widi Wasa ngiangin cening.”\n17Ida Sang Prabu Daud mrentahang sawatek pamimpin wong Israele mangda pada nulungin Ida Salomo.\n18Sapuniki pangandikan idane: “Ida Sang Hyang Widi Wasa, Widin pamane suba ngiangin paman tur mapaica dame milehan teken paman. Ida suba nglugrain tiang ngalahang sakancan bangsane ane laad nongos di gumine ene, tur ane jani ia suba mateluk teken paman muah teken Ida Sang Hyang Widi Wasa.\n19Ane jani ancanginja Ida Sang Hyang Widi Wasa, Widin pamane aji panelah bayu sabda idep pamane. Kawitinja ngwangun Perhyangan Agunge. Apanga paman mrasidayang nglinggihang ditu Peti Prajanjian Ida Sang Hyang Widi Wasa muah sawatek prabot suci ane lenan ane biasa kanggon mabakti teken Ida di Perhyangane ento.”


1 Korintus 1 (BALI)\n1Surat saking tiang Paulus, sane dados utusan Ida Sang Hyang Yesus Kristus, manut pakarsan Ida Sang Hyang Widi Wasa, samaliha saking semeton iragane Sostenes;\n2katur ring pasamuan druen Ida Sang Hyang Widi Wasa ring kota Korintus, inggih punika sakancan anake sane sampun kesengin dados kaulan Ida Sang Hyang Widi Wasa malantaran patunggilanipun ring Ida Hyang Yesus Kristus; ping kalihipun katur ring sakancan anake sane nyambat parab Ida Hyang Yesus Kristus dados Panembahanipune miwah Panembahan iragane.\n3Ida Sang Hyang Widi Wasa Ajin iragane miwah Panembahan iragane Ida Hyang Yesus Kristus maicayang sih pasueca miwah sutrepti ring semeton sinamian.\n4Tiang tan mari ngaturang panyuksma ring Widin tiange uli krana parasemeton, duaning sih pasuecan Idane sane paicayang Ida ring parasemeton sinamian, malantaran Ida Hyang Yesus Kristus.\n5Santukan malantaran patunggilan parasemetone sajeroning Ida Sang Kristus, semeton sampun dados sugih sajeroning saluiring paindikan, inggih punika sajeroning bebaosan miwah sugih sajeroning kaweruhan.\n6Orti indik Ida Sang Kristus sampun kamanggehang pisan ring pantaran semetone,\n7kantos parasemeton pacang kicen sih pasuecan saking Roh Ida Sang Hyang Widi Wasa, sajeroning semeton nyantosang rauh Panembahan iragane, Ida Hyang Yesus Kristus.\n8Ida Sang Kristus ngraga taler jaga matiningin semeton kantos rauh ka pamuput, mangdane semeton cingak Ida tan paceda ring panemayan rauh Idane buat nepasin jagate puniki.\n9Ida Sang Hyang Widi Wasa punika maraga satia tuu, Ida sampun ledang ngesengin semeton buat ngrasayang patunggilan sareng ring Putran Idane, Ida Hyang Yesus Kristus, Panembahan iragane.\n10Inggih parasemeton, malantaran kawisesan Ida Hyang Yesus Kristus, tiang nunas ring parasemeton, mangda semeton saguluk ring bebaosan semetone, tur sampunang pisan kantos wenten sane maroang-roangan ring pantaran semetone. Nunggalja sajeroning kayun lan pangapti.\n11Santukan tiang sampun miragi saking kulawargan Kloe, mungguing wenten ieg ring pantaran semetone.\n12Dagingipun pisan sapuniki: Asing-asing anak ring pantaran parasemetone pada mabaos mabina-binayan kadi asapuniki: Tiang ene roang Paulus; wenten taler sane mabaos: Tiang ene roang Apolos; sane lianan mabaos sapuniki: Tiang ene roang Petrus; samaliha wenten sane mabaos: Tiang ene roang Ida Sang Kristus.\n13Punapike Ida Sang Kristus punika kaepah dados maroang-roangan? Punapike Paulus sampun padem kasalib pabuat parasemeton? Punapike sane riin semeton sampun kalukat buat dados sisian Pauluse?\n14Tiang ngaturang panyuksma ring Ida Sang Hyang Widi Wasa, santukan saking pantaran parasemetone adiriko tan wenten sane lukat tiang, sajawining Krispus miwah Gayus.\n15Adiriko tan wenten ring pantaran semetone sane mrasidayang mabaos, mungguing ipun kalukat buat dados sisian tiange.\n16(Tiang lali, mungguing tiang naenin nglukat Stepanus miwah kulawarganipune. Lianan ring punika, yen tan iwang antuk tiang, tan wenten malih sane sampun lukat tiang.)\n17Santukan Ida Sang Kristus ngutus tiang boyaja buat nglukat anak, nanging buat ngortiang Orti Rahayune punika. Samaliha mangda tiang ngortiang Orti Rahayune punika boyaja antuk bebaosan sane saking kawicaksanan manusa, mangdane sedan Ida Sang Kristus ring salibe miwah saluiring pikenohnyane sampunang kantos tan papuara.\n18Santukan pabuat anake sane kasasar orti indik sedan Ida Sang Kristus ring salibe punika mula wantah dados bebaosan sane puyung. Nanging pabuat iraga sane sampun karahayuang, Orti Rahayune punika dados kawisesan Ida Sang Hyang Widi Wasa.\n19Ida Sang Hyang Widi Wasa sampun masabda kadi asapuniki: “Ulun lakar nguugang kawicaksanan anake wicaksana, tur kaweruhan anake ririh lakar sirnayang Ulun.”\n20Duaning punika asapunapike ngeniang indik anake sane wicaksana? Asapunapike ngeniang indik anake sane madue kaweruhan? Asapunapike ngeniang indik anake ririh sane maosang indik masane mangkin? Ida Sang Hyang Widi Wasa sampun nyinahang, mungguing kawicaksanan manusane punika mula wantah kanambetan kewanten!\n21Santukan sajeroning kawicaksanan Idane, Ida Sang Hyang Widi Wasa sampun mastiang, mungguing manusane tan jaga mrasidayang uning ring Ida masrana kawicaksananipune niri. Ida ngrahayuang manusane yening ipun pracaya ring Orti Rahayune sane pidartayang tiang ring semeton (sane kabaos kanambetan antuk jagate puniki).\n22Jadma Yahudine pada mamuatang praciri minakadi bukti, tur jadma Yunanine pada mamuatang kawicaksanan.\n23Nanging iraga nglumbrahang, mungguing Ida Sang Kristus sane kasalib punika maraga Sang Juru Rahayu; pabuat jadma Yahudi paindikane punika ngranayang ipun salah tampi, tur pabuat anak Yunani paindikane punika kawastanin paindikan sane kalintang nambet.\n24Nanging pabuat anake sane kesengin antuk Ida Sang Hyang Widi Wasa, yadian ipun anak Yahudi, yadian ipun anak Yunani, Orti Rahayu punika, inggih punika Ida Sang Kristus, sane maraga kawisesan Ida Sang Hyang Widi Wasa miwah kawicaksanan Idane.\n25Duaning punika paindikan sane pakantenanipun sakadi kanambetan Ida Sang Hyang Widi Wasa, sujatinipun langkung wicaksanaan yen bandingang ring kawicaksanan manusane; tur paindikan sane pakantenanipun sakadi kalemetan Ida Sang Hyang Widi Wasa, punika kantun wisesaan bandingang ring kakuatan manusane.\n26Inggih parasemeton, elingangja kawentenan semetone, daweg semeton wau kesengin antuk Ida Sang Hyang Widi Wasa; yen cara kamanusan boyake akedik ring pantaran semetone sane wicaksana, wantah akedik sane madue linggih sane becik tur wantah akedik sane ngagem kakuasan.\n27Ida Sang Hyang Widi Wasa mula nyelap milih anake sane kabaos nambet antuk jagate puniki, buat anggen Ida ngawinang kimud anake sane wicaksana. Kadi asapunika taler anake sane kabaos lemet antuk jagate, anake punika selik Ida buat anggen Ida ngawenang kimud anake siteng.\n28Tur anake sane kabaos tan paji tur nista dama miwah tan paguna antuk jagate puniki, punika selik Ida buat anggen Ida nyirnayang paindikan sane kawastanin penting.\n29Puniki mapiteges, mungguing tan wenten anak sane mrasidayang nyumbungang dewekipune ring ayun Ida Sang Hyang Widi Wasa.\n30Nanging Ida Sang Hyang Widi Wasa sampun nglugrain semeton ngrasayang patunggilan ring Ida Sang Hyang Yesus Kristus tur Ida Sang Hyang Widi Wasa sampun mastiang, mungguing Ida Sang Kristus punika dados kawicaksanan iragane. Malantaran Ida Sang Kristus iraga sampun kadameang pamantuka ring Ida Sang Widi Wasa; malantaran Ida taler iraga sampun dados kaulan Idane sane suci. Iraga sampun kabebasang!\n31Duaning punika sakadi sane sampun kasurat ring Cakepan Sucine sakadi asapuniki: “Sapasiraja mamanah nyumbungang dewek, sumbungangja paindikan sane sampun kakardi antuk Ida Sang Panembahan.”


Ngidupang - kamus bahasa bali\nlive cause to live give life to revive\ninstall spirit in shrine, kris, etc, turn on something (e.g. light, switch), start something\nget well from sickness\nI Dadong ngidupang lampu krana suba peteng\nI Meme engsap ngidupang api di paon\nmom forgot to light a fire in the kitchen\nIn Balinese: Kaceritayang jani rikala peteng, Ida Sang Yogi Waikuntha ngidupang parapen utawi damar malengis nyuh di purane ento.\n- Folktale Bikul ka Suarga Loka\nIn Balinese: Liunan nyumpuang lakar mamunyah, ngidupang salon mamunyi ngempengin, kanti ngedegang bayu gede napkala nyuriakang ogoh-ogoh ne pepesan ngundang ieg.\nIn Balinese: Nuju ngelah gae ngalih tukang terang lan ngidupang lazer apang tusing ujan.\n- Folktale Gending Nunas Ujan\nIn Balinese: Lan sareng-sareng ngidupang perekonomian ring Bali puniki malih antuk ngwangun suatu utsaha lan menssuport utsaha nyama iragane.\n- Literature Dunia Susah, Perekonomian Jatuh, Karena Covid\nIn Balinese: Di subanne ida eling, patiptipa kone ida aturina bubuh, lantas ida ngandika, “Eh, Jero, Jero olas tani olase Jerone ngidupang tiang, sukayan tiang mati teken idup, kene nemu sengsara.” Mara keto pangandikan idane, lantas Ida Raden Mantri makakalih matur, nguningayang indik idane uling pangawit nganti kayang jani.\nIn Indonesian: Di sana Raden Mantri menyatakan maksudnya hendak membeli seorang wanita kurus yang di atas kepalanya terdapat tahi ayam sebesar kukusan.\nIn Balinese: Disubane Pan Cangklung ngidupang sundih, ditu mara I Tabuan teka.\nIn Balinese: Ring jriji lima ene, iraga prasida nulungin penglingsir, mangkin sosial media sane prasida kaanggen ngidupang Baline malih, prasida kaanggen srana promosi lan nincapang ekonomi ring jagat Baline.\n- Literature JARILAH YANG MEMEGANG DUNIA\nIn Balinese: Dampak sane becik utawi positif saking konflik inggih punika:\n•\tWenten sane nyelasang indik aspek-aspek sane durung jelas utawi tatas lan sane durung kapragatang. •\tWenten sane nganutang malih indik awig-awig utawi norma tur nilai utawi tatuek sane wenten ubungan sosialne sareng jana, krama lan kelompok sane lianan.\n•\tNgwantu ngidupang malih awig-awig utawi norma sane sampun makelo utawi dumunan ngantos awig-awig utawi norma sane anyar anut ring kesepakatan ring krama utawi kelompok masyarakat.\n- Literature Membantu Sedikit Bermakna Besar\nIn Balinese: Ngidupang sektor pertanian tetujonne antuk ngamolihang untung saking pertanian Sakadi punika utsaha sane marasida kalaksanayang antuk ngidupang sektor pariwisata baline.\nIn Balinese: Yadiastun adene corona niki wenten sisi luungne , jaman corona niki liu masyarakat ngendukin gengsi lan nyak tuyuh nyemak gae demi ngidupang kaluarga liu anak ane nyanggupin gae ane ape gen ne penting ngasiliin pipis .\n- Literature Bercocok tanam di masa pandemi\nOther forms of "idup"\nturned on (by someone)


Bali Resik Bali Matangi - Bali Resik Bali Matangi\nBali Resik Bali Matangi\nHMPS PBID, Universitas PGRI Mahadewa Indoneisa\nSaya hanya bisa bahasa Bali sedikit-sedikit. Namun saya setuju dengan usulan ini. Bali bersih maka akan semakin banyak kesan baik terhadap wisata Bali. Saat ini ada sampah yang kemudian masuk ke pantai Bali sehingga kesannya kotor, semoga ke depan Bali selalu bersih dan wisata kembali bangkit.\nPatut pisan unteng pikayun sane kaangkat ring artikel puniki. Ring paindikan luu, nenten je lakar puput yening iraga dados jatma setata ngelarang keneh pedidi, nenten nyingakin napi sane jagi katiben rikala iraga mekarya sekadi asapunika. Kalestarian palemahan sane mangkin dados persoalan sane utama. Napi malih mangkin sampun kabaos pemanasan global, gumine mangkin sayan kenyel. Leluhu sane wenten ring palemahan punika yening nenten kaolah sane patut prasida dados karbon. Sane benjang karbon punika prasida ngicalang lapisan ozon sane nyaputin gumine puniki. Punika mawinan pengolahan indik leluhu niki kabaos riskan utawi vital, sane ngayunang perhatian lebih saking masyarakat miwah pemerintah.\nBali inggih punika silih sinunggil pulo sane sampun kasub ka dura negara, punika sangkaning kasrian palemahan jagat Bali. Ring Bali akeh pisan wenten genah-genah malancaran sane kasenengin olih para wisatawan domestik miwah wisatawan asing. Genah-genahe punika minakadi ring pantai Kuta, Canggu, Nusa Dua, Sanur, miwah genah-genah malancaran sane lianan. Dumun akeh pisan para wisatawane sane rauh ka Bali, sakewanten sangkaning pandemi Covid-19 sane kabaos gering agung puniki ngawinang pariwisata ring Bali padem. Tiosan ring pandemi Covid-19, saking dumun kantos mangkin wenten pikobet sane durung puput inggih punika indik luu. Akeh genah wisata sane rusak kasrian ipun antuk luu. Minakadi conto daweg tanggal 1 wulan Januari warsa 2022 sane ketah kabaos warsa anyar, ring pantai kuta wenten akeh pisan luu kiriman. Puniki nyihnayang krama Bali maka sami nenten eling swadharmane ngupapira palemahan Bali. Kawentenan indike punika ngawinang pamerintah ring Bali patut ngutsahayang mangda krama Bali makasami eling ring pulo Bali puniki wantah druen iraga sareng sami. Pamerintah mangda makarya program minakadi sosialisasi indik baya saking luu, ngamargiang kria loka indik ngolah luu. Programe puniki prasida kamargiang sareng mahasiswa, minakadi mahasiswa ring jurusan seni. Ring Universitas PGRI Mahadewa Indonesia, Program Studi Pendidikan Seni Rupa sampun ngamargiang program Ruang Plastik. Programe puniki ngwantu pisan pamerintah ring Bali mangda prasida ngirangin luune ring Bali, duaning luu-luu plastike puniki kadadosang barang seni tur kadol ring Ubud. Programe puniki prasida kalanturang malih olih pamerintah ring Bali mangda pikobet indik luu ring puniki prasida kaicalang. Yening genah-genah wisata ring Bali sampun bebas saking luu, pastika para wisatawan meled manah ipun rauh ka Bali, saha prasida nangiang pariwisata Baline mangkin kantos ka pungkur wekas. Wantah kadi punika sane prasida aturang titiang, suksma majeng ring pamerintah sampun arsa ngwacen sasuratan puniki, sinampura yening wenten iwang. Dumogi sasuratan puniki prasida ngwantu nangiang pariwisata ring Bali.


Mikha 5 (BALI)\n1Ih wong Yerusalem tunggilang kakuatan semetone! Iraga sampun kiter antuk imeseh. Ipun sampun ngebug pamimpin bangsa Israele.\n2Ida Sang Hyang Widi Wasa ngandika asapuniki: “Ih Betlehem Eprata, kita kota ane paling cenika dini di Yehuda, nanging uli sig kitane Ulun lakar ngwetuang anak ane lakar dadi pamrentah Israele, ane kawitnyane suba uli purwakala.”\n3Punika awinannyane Ida Sang Hyang Widi Wasa pacang nyerahang kaulan Idane ring mesehnyane, kantos rauh panemayanipun anake istri sane pacang ngembasang rare punika, madue putra lanang. Kala punika parasemetonnyane sane tiosan sane kantun ring paselongan pacang malih kapunduhang dados asiki ring kaulan Idane.\n4Yening Ida sampun rauh, Ida pacang mrentah kaulan Idane antuk kakuatan paican Ida Sang Panembahan miwah masrana kagungan Ida Sang Hyang Widi Wasa ngraga.\n5Kaulan Idane pacang tan mari muponin karahayuan, santukan jadmane makajagat pacang ngangkenin kagungan Idane, samaliha Ida jaga rauh makta dame.\nYening wong Asure rauh ngebug panegaran iragane saha ngrusak benteng iragane, iraga pacang ngutus pamimpin-pamimpin iragane sane pinih siteng buat nglawan ipun.\n6Malantaran kawisesan danene, dane jaga ngaonang jagat Asure, tur dane jaga ngluputang iraga saking wong Asure, rikalaning ipun rauh ngebug wewidangan iragane.\n7Wong Israele sane kantun urip pacang sakadi damuh sane tumurun saking Ida Sang Hyang Widi Wasa pabuat parabangsane katah miwah sakadi sabeh sane nyriokin entik-entikane. Ipun wantah pacang andel ring Ida Sang Hyang Widi Wasa kewanten tur nenten ngandelang manusa.\n8Wong Israele sane kantun ring pantaran bangsa-bangsane sane tiosan, ipun tan bina sakadi singa sane ngrereh teda ring alase wiadin ring tegal pangonane. Ipun ngranjing ring pantaran biri-birine saha nyarap tur mokeng-mokeng biri-birine punika kantos dados makudang-kudang pukang, tur nenten wenten anak sane rauh nulungin.\n9Israel pacang ngaonang mesehipune tur pacang nyirnayang ipun makasami.\n10Pangandikan Ida Sang Hyang Widi Wasa sapuniki: “Dikalane ento Ulun lakar nyuang jaran-jaran kitane muah ngrusak kreta-kretan kitane.\n11Ulun lakar ngrusak kota-kota ane di gumin kitane tur nguug benteng-benteng kitane makejang.\n12Ulun lakar nyirnayang sabuk pangiwa ane anggon kita muah balian tenung kitane lakar kaadang Ulun.\n13Ulun lakar nyirnayang arca-arcan kitane muah palinggih-palinggih kitane ane suci, tur kita tusing enu buin lakar nyungsung barang-barang pagaen kita padidi.\n14Ulun lakar nyirnayang palawatan Dewi Aserane ane di gumin kitane tur nguugang kota-kotan kitane.\n15Sajeroning pidukan Ulune ngendih murub Ulun lakar nibakang pangwales marep teken bangsane ane tusing satinut teken Ulun.”


Pupulan Sesonggan Bagian 4 | bliyanbelog\nBrowse » Home » Basitha Paribasa » Pupulan Sesonggan Bagian 4\nGede kayune gede papanne, suksmanipun : Ageng pakaryan wiadin pangkat anake, janten ageng taler pikolihipin.\nGede-gede bantang gedang, ditengahne muh, suksmanipun : Pakantenan anake gede ganggas, kewanten sajatin ipun gemba (lumah) nenten mampuh makarya.\nGirang gejorang, suksmanipun : Yening wenten anak adiri sane makarya lelayangan, raris pramangkin katah timpalipune nuutang makarya lelayangan (milu-milu tuung).\nGoak kingsanin talu, suksmanipun : Sakadi anake makingsan jinah ring bebotoh, yening wenten kaklecan janten jinah punika adokangipun makaklecan.\nGoloh di tendas kelet di ikut, suksmanipun : Sakadi anake pangucap ipun lega pacang ngwehin ayam, sakewanten ayam ipune sampun riinan ulaha mangda rengas.\nGreteh Gong, suksmanipun : Sakadi anake yening panggih ring pedesan ipun greteh tur ajer nyimpangan, kewanten yening panggih ring desanipun wiadin ring diwang umahipun nengil tur mamengos, mapi-mapi nenten uning.\nJoh pejalane liu tepukin, suksmanipun : Sakadi anake sane seneng malaluasan, akeh ipun uning ring desa-desa miwah adat-adat anak, sapunika taler yan anake seneng mlajah janten akeh madruwe kabisan.\nJoh apine teken gulinge, suksmanipun : Distun genahipun madohan, yening sampun sami cumpu (jodoh), kasuen-suen taler pacang matemu.\nKabelet di galange, suksmanipun : sakadi anake sane ngambil pakaryan kakalih wiadin tatiga dadosipun bingung encen sane patut ambil dumunan, encen sane durian.\nKladi onye bangkung bangka, suksmanipun : Sakadi anake sane pocol madagang, barang-barangipun telas ilang, kalih pianak somah ipun gelem sanget.\nKatangkeb langit, suksmanipun : Kaucapang riang anake sane kalintang ajerih ring timpalipune.\nKehkeh tuju gotol, suksmanipun : Sakadi anake sane ngrereh pakaryan, polih sekaya abidang telas, polih akalih telas, jantos ipun nenten madruwe jinah, antuk telas dados daar.\nKena latih (jeet) enduk, suksmanipun : Anake sane keni kabelog-belog malarapan antuk munyi manis.\nKidang dialase gaenang basa, suksmanipun : Sekadi anake sane nyagerang utawi ngandelang barang-barang widain pikolih sane durung janten pacang kakeniang.\nKetog semprong, kerik tingkih, suksmanipun : Sakadi anake adesa ninggal desa, rarud makasami cerik kelih tua bajang.\nKudiang nekepin anduse, suksmanipun : Yadin amunapi antuk ngengkebang kacorahane, kasuen-suen sinah ketara wenten anak uning.\nKunag-kunang anarung sasi, suksmanipun : Sakadi anake sane bodo (bocok), mamanah mandungin utawi nandingin anak bagus wiadin jegeg; utawi anak tiwas nagih mandungin anak sugih.\nKuping ngliwatin tanduk, suksmanipun : Sakadi i pianak sane nglangkungin paitungan anak tua; sakadi pegawaine sane pangkat ipune endepan, raris nglangkungin paitungan kepalanipun.\nKutang sayang gemel madui, suksmanipun : Sakadi anake sane madue pianak sane jaat, kereng mamaling, tan ngidepang pitutur, yan tundung (kutang) ipun pelih, yan ajak ipun jaat nglaleng.\nKropak majalan, suksmanipun : Kaucapang ring anake sane kalintang pradnyan, wikan ring sekancang tutur miwah kekawin.


Rut 1 (BALI)\n1Sane nguni, rikala panegara Israele durung madue ratu, jagate irika katiben sayah ageng pisan. Duk punika wenten anak muani saking palingsehan Eprata, ring Betlehem, wewidangan Yehuda, mangingsir ka tanah Moab kasarengin antuk somah miwah pianak-pianak ipune muani-muani kekalih. Irika ipun sareng sami ngempi dados wong sunantara. Anake muani mawasta Elimelek, kurenannyane mawasta Naomi, pianakipune mawasta Mahlon miwah Kilyon.\n3Nenten asue, Elimelek raris padem ninggal somah miwah pianakipune makakalih.\n4Pianakipune makakalih ngambil anak luh bangsa Moab. Sane kelihan mawasta Orpa, tur sane alitan mawasta Rut. Sasampune ngempi ring Moab sawatara dasa warsa suenipun,\n5Mahlon miwah Kilyon taler padem. Sane mangkin kantun Naomi katinggal antuk kurenan miwah pianakipune makakalih.\n6Sedek rahina anu Naomi mamanah jaga budal saking panegara Moab kasarengin antuk mantunipune makakalih. Santukan ring Moab ipun miragi mungguing Ida Sang Hyang Widi Wasa sampun nyuryanin kaulan Idane malantaran mapaica pamupon sane becik.\n7Naomi miwah mantunipune makakalih tumuli kesah saking irika, jaga mawali ka panegara Yehuda.\n8Ring margi Naomi raris mabaos ring mantun ipune makakalih sapuniki: “Kemaja cening pada mulih ka umah memen ceninge. Dumadak Ida Sang Hyang Widi Wasa maicayang sih pasuecan Idane teken cening, buka kapitresnan ceninge tekening meme muah teken anake ane suba mati.\n9Dumadakja uli krana panugrahan Ida Sang Hyang Widi Wasa, cening suang-suang maan kurenan apanga cening buin mapumahan.” Mantunnyane tumuli karas, nanging sang kalih raris ngeling gerong-gerong,\n10sarwi mabaos asapuniki: “Tiang nenten sairing. Tiang jaga nututin meme budal ngulati bangsan memene.”\n11Naomi tumuli masaur: “Mulihja cening ajak dadua, to ngudiang cening nututin meme? Cening suba nawang, meme tuara nyidayang buin ngelah pianak muani ane lakar dadi anggon cening kurenan.\n12Nah kema cening majalan mulih sawireh yen buat makurenan, meme suba kaliwat tua. Upama yening di petenge jani meme sadia buin ngelah kurenan, lantas meme ngelah pianak muani,\n13sinah cening tuara nyidaang lakar ngantiang kantos ia kelih. Edaja ulihan ento cening lantas ngeret budi tur tusing ngalih kurenan. Nah eda keto cening, sawireh cening tusing nyidaang buka keto. Ida Sang Hyang Widi Wasa suba nyisipang meme, nanging meme madalem cening ajak dadua.”\n14Sang kalih malih ngeling gerong-gerong. Ni Orpa raris ngaras matuannyane tumuli mapamit. Nanging Rut tetep leket ring matuannyane.\n15Naomi raris mabaos ring Rut kadi asapuniki: “Ipah ceninge suba mulih ngulati bangsa muah paradewannyane. Kemaja cening mulih nututin ia!”\n16Nanging Rut masaur asapuniki: “Sampunang meme maksa tiang buat budal nilarin meme. Banggayang tiang sareng-sareng ring meme. Kijaja meme lunga, miwah ring dijaja meme jaga madunungan, irika tiang taler jaga ngiring meme. Bangsan memene jaga dados bangsan tiange, samaliha Widin memene jaga dados Widin tiange.\n17Ring dijaja meme seda, irika taler tiang pacang padem saha katanem. Dumadak Ida Sang Hyang Widi Wasa nyisipang tiang, yening tiang nenten tuon ring janji. Tiang nenten jaga nilar meme, sajabaning tiang padem.”\n18Rikala Naomi uning mungguing Rut puguh jaga nututin ipun, ipun raris wusan mabaos.\n19Sang kalih tumuli mamargi kantos rauh ring Betlehem. Rikala sang kalih sampun rauh irika, amiug ortine ring sakuub kotane maosang ipun. Paraistrine pada mataken asapuniki: “Sajake ento Naomi.”\n20Nanging Naomi masaur asapuniki: “Sampunangja ngwastanin tiang Naomi. Wastaninja tiang Mara! Santukan Ida Sang Hyang Widi Wasa sampun manggayang tiang nandang duhkita banget pisan.\n21Rikala tiang kesah saking iriki, akeh tiang makta arta brana, nanging Ida Sang Hyang Widi Wasa sampun ngwaliang tiang matalang. Nenten patut semeton ngwastanin tiang Naomi, santukan Ida Sang Hyang Widi Wasa Sane Maha Wisesa sampun nyisipang tur niwakang kakewehan ring tiang.”\n22Kadi asapunika indiknyane Naomi budal saking Moab, kasarengin antuk mantunnyane anak luh bangsa Moab punika. Ipun rauh ring Betlehem rikala ngawitin masan ngampung gandum.


PARARUDAN 38 BAN - Dane Besaleel makarya pamorboran - Bible Search\nPARARUDAN 37 PARARUDAN 39\nIndik makarya pamorboran aturan\n1Dane Besaleel makarya pamorboran aturan antuk taru akasia, buat genah morbor aturan. Wangunnyane mrepat, lantangnyane kalih meter nanggu kalih dasa sentimeter, lumbangnyane taler amunika. Tegehipun ameter nanggu tigang dasa sentimeter. 2Ring bucu-bucun pamorboran aturane punika, kadagingin tanduk-tanduk sane dados asiki ring pamorboran aturane punika, tur kakaput antuk temaga. 3Dane taler makarya prabot buat pamorboran aturan punika, luire: pangorengan, sekop, jembung, garpu-garpu miwah genah baa. Prabote punika makasami kakardi antuk prunggu. 4Taler kakaryanang jaro sane malakar antuk prunggu. Jarone punika kapasang ring sor tepin genah pamorborane, ngawit saking sor rauh ka bangkiang pamorboran aturane makaileh. 5Pamorboran aturane punika kakaryanang gelang panegenan patpat. Gelang-gelange punika kapasang ring bucu-bucun pamorboran aturane punika. 6Dane taler makarya panegenan antuk taru akasia, kakaput antuk prunggu. 7Sanan-sanane punika raris kaugang ring gelang-gelange sane wenten ring bibih pamorboran aturane punika. Pamorboran aturane punika kakardi antuk papan tur ring tengahnyane bolong.\nIndik ngardi bak prunggu\n8Dane Besaleel taler makarya bak prunggu sane matatakan taler prunggu. Prunggune punika kambil saking meka-meka paderben paraistrine sane dados pangayah ring lawang Kemah Linggih Ida Sang Hyang Widi Wasa.\nNatar Kemah Linggih Ida Sang Hyang Widi Wasa\n9Dane Besaleel raris magehin natar Kemah Sucine antuk korden kain lenen alus. Panjang kordene ring sisi kelod Kemah Sucine 44 meter. 10Kordene punika katungguhin antuk rajeg sane kakardi antuk prunggu, kalih dasa akehipun. Asing-asing rajege punika kasendinin antuk prunggu tur kadagingin sangket pangakit sane kakardi antuk perak. 11Ring sisi kalernyane taler kapagehin pateh sakadi punika. 12Ring sisi kauhnyane kadagingin korden sane panjangipun 22 meter, katungguhin antuk rajeg dasa sane taler madaging sendi-sendi, tur sangketnyane taler kakardi antuk perak. 13Ring sisi kangin, sane madaging gapura, taler mapagehan 22 meter. 14-15Ring kiwa tengen gapurane kadagingin korden 6 meter nanggu 60 sentimeter, tur matungguhan tetiga, tur suang-suang madaging sendi. 16Kordene sane dados pagehan punika makasami kakardi antuk kain lenen alus. 17Sendin rajegnyane kakardi antuk prunggu, tur sangket pangakitan miwah muncuk rajeg-rajegnyane kakardi antuk perak. Rajeg-rajeg pagehane punika kakit antuk pangakit sane kakardi antuk perak. 18Kordene sane ring gapurane kakardi antuk kain sane malakar antuk benang lenen alus, benang wol biru, tangi miwah barak, tur kapayasin antuk sesulaman. Panjangnyane 9 meter tur tegehnyane 2 meter, warnanipun pateh sakadi korden pagehan natare. 19Korden gapurane punika marajeg patpat tur suang-suang rajege punika madaging sendi. Sangketnyane, tekep muncuk rajege, miwah pangakitnyane kakardi antuk perak. 20Lait-lait Kemah Sucine miwah pagehane sane ngiter natar Kemah Sucine makasami kakardi antuk prunggu.\nLogam sane kanggen ring Kemah Linggih Ida Sang Hyang Widi Wasa\n21Puniki daptar etangan logam sane kanggen ring Kemah Linggih Ida Sang Hyang Widi Wasa, ring genah anake nyimpen papan batune kekalih sane matulis Dasa Titah Ida Sang Hyang Widi Wasa. Daptare punika kakardi antuk wong Lewi sane makarya, kapimpin antuk Dane Itamar, okan Dane Harun, saadung ring piteket Dane Musa.\n22Dane Besaleel (okan Dane Uri, putun Dane Hur sane saking suku Yehuda), ngardi saluiring sane katitahang antuk Ida Sang Hyang Widi Wasa. 23Dane kasarengin antuk Dane Aholiab, okan Dane Ahisamak wong Dane punika. Dane Aholiab punika sane dados tukang ukir, tukang ngrancang miwah tukang tunun kain sane kakardi antuk benang lenen alus, benang wol biru, tangi miwah barak.\n24Mas sane katurang ring Ida Sang Hyang Widi Wasa sane kanggen ngwangun Kemah Sucine punika, makasami siu kilogram akehipun, sane katimbang antuk timbangan resmi. 25Perak sane kakeniang saking bangsa Israel akehnyane tigang tali samas nanggu tigang dasa kilogram. Punika taler manut timbangan resmi. 26Makasami punika cocok pisan ring etangan sane kataur antuk rakyate sane madaptar ring cacah jiwane. Asing-asing anake naur anut ring pangarga sane sampun kapastiang raris katimbang miturut timbangan resmi. Daweg cacah jiwane kasuratang wenten mungguh tigang atak tigang tali limang atus seket diri lanang-lanang sane mayusa kalih dasa taun wiadin langkung. 27Saking perake punika kambil tigang tali samas kilogram kanggen sendi-sendin adegan Kemah Sucine sane satus punika, miwah pabuat sangket kordene. Asing-asing sendi beratipun tigang dasa pat kilogram. 28Saking sisan perake iwau sane malih tigang dasa kilogram Dane Besaleel raris makarya pangakit, sangket-sangket ring sakane, miwah tekep-tekep muncuk sakane. 29Berat prunggu sane katur ring Ida Sang Hyang Widi Wasa wenten kalih tali samas slae kilogram. 30Prunggune punika kanggen sendin gapuran Kemah Linggih Ida Sang Hyang Widi Wasa, pamorboran aturan, miwah jaro sane kakardi antuk prunggu, prabot pamorboran aturane makasami, 31sendin rajeg pagehane ring saileh natar miwah gapurane, lait-lait Kemah Sucine miwah korden pagehane.


Tiange - kamus bahasa bali\nIn Balinese: Sasukat tiang ngoyong jumah (dirumahkan) ulian i corona niki tiang merasa sedih utawi galau krana tiang ten prasida matemu sareng timpal_timpal miwah gelan tiange.\nIn Balinese: Ring Desan tiange puniki, makeh wenten lahan carik tur genah wisata alam.\nIn Balinese: Ne produk tiange, adane healthy Bali.\nIn Balinese: Nanging punika tan ngaenang ragan tiange jerih lakar nyalanin kauripan.\nIn Balinese: WAnne punika anggenna nyebarang disinformasi ka kontak sane wenten ring WA timpal tiange.\nIn Indonesian: Wa teman saya dipakai untuk menyebarkan disinformasi ke beberapa kontak di hp teman saya.\nIn Balinese: ngajeng nae!" Kesiab tiang ningeh munyin kurnan tiange.\nI; me, first person singular pronouns\ntiang, icang, kola, cai, ragane, iraga, jero, ratu, titiang


Ngwacen - Ngwacen\n\_Ù ec n/\nread aloud, recite, chant (holy text)\ngurune nuntun muride ngwacen aksara bali\nIn Balinese: Akehang ngwacen indik informasi kesehatan sane ngeninin indik Covid19.\nIn Balinese: Sadurung titiang matur, titiang ngaptiang mandane Ida/Dane sane ngwacen sasuratan titiang puniki stata kenak rahayu.\nIn Balinese: Para krama patut numbuhang pikayun sane telek, demokratis tur konsturktif sajroning ngwacen informasi.\nIn Balinese: Yening nenten sangkaning ngwacen kriya-kriya sastra, raris saking dija para pamimpin polih panuntun ritatkala mimpin?\nIn Balinese: Minakadi ngwacen buku sane sarat ipun prasida anggen ngaruruh lan ngalimbakang kaweruhan.\nIn Balinese: Nganutin kekawian punika, iraga uning yening ida seneng pisan taler akeh pisan ngwacen sastra-sastra kuna.\nIn Balinese: Titiang kedek sesampune ngwacen pesan sane nenten masuk akal punika lantas titiang nguningayang sareng meme titiange pesan whatsappe punika hoax.\nIn Balinese: Rikala ngwacen informasi ring internet utawi media sosial, iraga patut ngrereh malih informasi punika ring sumber sane lianan.\nOther forms of "waca"\nto read aloud, to recite, to chant (holy text)